
Cuvînt înainte 



"Asemenea este împărăţia cerurilor cu o 
comoară ascunsă in ţarina, pe care, 
găsind-o un om, a ascuns-o, şi de bucuria 
ei se duce şi vinde tot ce are şi cumpără 



ţarina aceea 



ii 



(Matei 13, 44). 



"Teologia ortodoxă a rămas în multe privinţe o co- 
moară ascunsă", spunea recent Mitropolitul Antonie 
Bloom, ierarh ortodox din Anglia, într-un interviu 
acordat "Vestitorului Ortodoxiei Româneşti". Con- 
statare fericită, căci ne arată bogăţia de duh dătător 
de viaţă a spiritualităţii Bisericii Ortodoxe; tristă con- 
statare de asemenea, căci noi, ortodocşii, nu avem 
încă pe deplin conştiinţa existenţei acestei comori 
minunate în sînul propriei noastre Biserici. 

"Fost-a om trimis de la Dumnezeu", putem zice, 

parafrazînd cuvîntul Sfîntului Ioan Evanghelistul; 
numele lui era Grigorie Palama. Om trimis de Dum- 
nezeu, căci prin el s-a fundamentat teologic întreaga 
experienţă duhovnicească a creştinului ortodox: Unire 
deplină cu Dumnezeu în iubire şi rugăciune; neconfun- 

dare de esenţă cu Dumnezeu - pericolul cel nou al 
metafizicii panteiste, profesată mai ales de tradiţiile 
religioase ale Extremului Orient. 

Sfîntul Grigorie Palama (1296 - 1359) a sintetizat 
în cîteva scrieri teologice tot ceea ce este trăire şi 
experienţă spirituală autentică în Biserica lui Hristos. 
Altoită pe Evanghelia "ucenicului pe care-l iubea 
Iisus" (Ioan 21, 20), argumentată prin viaţa de 
rugăciune a "răniţilor iubirii lui Hristos" (Paul Ev- 
dokimov), teologia Sfîntului Grigorie Palama a reafir- 
mat, la sfîrşit de Ev Mediu, vigoarea şi puterea 
dătătoare de înviere a spiritualităţii Bisericii Or- 
todoxe. 

Teologia Sfîntului Grigorie Palama a avut, în sînul 
Bisericii Ortodoxe, puterea unui "semn" (în 
adevăratul sens al acestui cuvînt). Un "semn" uitat în 
veacurile următoare de "teologia oficială" influenţată 
de scolasticismul occidental (dureroasa "captivitate 
babilonică*' a Ortodoxiei), dar păstrat ca o comoară 
şi trăit în toată puterea sa de adevăraţii vieţuitori în 
şi cu Hristos. Duhovnicul Vasile de la Poiana 
Mărului, Sfîntul Paisie de la Neamţ (sec.XVIII), 
duhovnicul Ambrozie de la Optina, Sfîntul 
Teofan Zăvorîtul, Sfîntul Serafim de Sarov (în Rusia 
sec. XIX) sînt numai cîteva nume, binecunoscute, 
care au întrupat în nevoinţele lor duhul adevăratei 
spiritualităţi evanghelice. 

în veacul nostru, asistăm la o încercare de reîntoar- 
cere a multor teologi ortodocşi la izvoarele proprii 



Rugăciunea lui Iisus 



proprii ale Bisericii Ortodoxe: Evanghelia şi trăirea 
filocalică. Printre aceştia, amintim pe teologii mari 
din diaspora, pe Arhimandritul sîrb Iustin Popovici 
cu ucenicii săi, pe Sfîntul Siluan de la Atos (+1936) 
cu ucenicul său, Sofronie, duhovnicul mînăstirii 
Sfîntul Ioan Botezătorul din Maldon-Anglia, pe 
teologii greci contemporani: Arhim Gheorghios Kap- 
sanis, Arhim. Vasilios Kondikakis, amîndoi de la 
Sf.Munte Atos etc. 

In România, reînvierea spiritualităţii ortodoxe în 
scrieri teologice, cu inevitabila lor influenţă asupra 
trăirii concrete în rîndul credincioşilor, a început prin 

munca Părintelui Dumitru Stăniloae: traducerea 
operei Sfîntului Grigorie Palama, traducerea 
Filocaliei, ajunsă la al 11-lea volum, publicarea 
Tratatului de Mistică, a Tratatului de Dogmatică şi 
multe alte scrieri. Paralel cu neobosita osîrdie a 
Părintelui Stăniloae, începută prin deceniul patru, şi 
nu fără legătură cu aceasta, asistăm la "evenimentul" 
filocalic-mistic desfăşurat în jurul mînăstirii Antim. 
Aici s-a format o mişcare de spiritualitate numită 
"Rugul Aprins", în cadrul căreia au activat poeţii 
Sandu Tudor (călugărit mai tîrziu cu numele de 
Agathon şi dispărut în închisorile comuniste) şi 
Vasile Voiculescu, Părintele Benedict Ghiuş, Părin- 
tele Andrei Scrima şi alţi mulţi intelectuali români. 
După suprimarea violentă a "grupului" de la 
mînăstirea Antim, filonul filocalic în domeniul 
scrisului teologic a fost întreţinut în continuare de 

Părintele Stăniloae, iar mai încoace, de activitatea 
publicistică a Părintelui Ioanichie Bălan, precum şi 
de publicarea cărţii "Tradiţie şi libertate în 
spiritualitatea ortodoxă" a Mitropolitului Antonie 
Plămădeală. 

După evenimentele din decembrie 1989, asistăm la 
dorinţa expresă de reînnoire a vieţii duhovniceşti pe 
bază filocalică. Literatura mistică însă nu este sufi- 
cientă pentru constituirea bazei reale a acestei 
renaşteri. N-au fost publicate decît cîteva scrieri, 
dintre care amintim: vol.XI din Filocalie, retipărirea 
Patericului Egiptean, scrierea Livada duhovnicească - 
Limonariul, o parte din opera lui Nichifor Crainic. 
Aşteaptă lumina tiparului vol.XII din Filocalie, 
retipărirea tratatelor de Dogmatică şi Mistică ale 
Părintelui Stăniloae, cîteva traduceri cu conţinut 
filocalie din teologii ruşi şi greci contemporani. 

în această linie a dorinţei renaşterii spirituale pe 
bază filocalică, se înscrie şi această foarte mică, de 
altfel, antologie de texte filocalice, dedicată în special 

tinerilor şi studenţilor. 

Este vorba de o culegere de cîteva texte filocalice 

aparţinînd unor isihaşti foarte bine cunoscuţi (Sf. 
Grigorie Sinaitul, Sf. Grigorie Palama, Nichifor din 
singurătate, Sfîntul Simeon Noul Teolog, Cuviosul- 
Vasile de la Poiana Mărului) sau mai puţin cunoscuţi 
(Părintele Iosif de la mînăstirea Văratec), precum şi 
scrierea episcopului ortodox de origine engleză Kal- 
listos Ware "Puterea Numelui. Rugăciunea lui Iisus 

în spiritualitatea ortodoxă\ Alegerea acestor texte nu 
s-a făcut după un plan foarte bine definit. Pur şi 
simplu s-a ivit posibilitatea publicării în condiţii 
grafice deosebite, prin grija fraţilor ortodocşi greci, a 
unei cărţulii de cîteva zeci de pagini. Şi s-au grupat 
aceste scrieri scurte ce au în comun, credem noi, 
prezentarea spiritualităţii ortodoxe tradiţionale în 
limbajul şi conform năzuinţelor omului de astăzi. 

Este un mic pas înainte în direcţia conştientizării 
românului asupra tezaurului de spiritualitate ce 
poate fi găsit înlăuntrul Bisericii Ortodoxe. 
Nădăjduim ca şi alte scrieri de acest gen să apară în 
curînd pentru hrana atîtor suflete înfometate după 
"Cale, Adevăr si Via\ă' (Ioan 14,6). 



Episcop TEOFAN SINAITUL 

Vicar Patriarhal 



Bucureşti, 7 ianuarie 1992 
Soborul Sf. Ioan Botezătorul 



Episcop Kallistos Ware 



Puterea Numelui 

Rugăciunea lui lisus în spirituaiitatea 

ortodoxă. 



I. Rugăciune şi tăcere 

Cînd vă rugaţi, spunea cu înţelepciune un scriitor 

ortodox din Finlanda, n euT vostru trebuie să tacă,.. 
Tăceţi şi lăsaţi rugăciunea să vorbească. Dobîndirea 
tăcerii este lucrul cel mai greu şi cel mai important 
în rugăciune. Tăcerea nu implică însă un caracter pur 
negativ (o pauză între cuvinte, o oprire temporară a 

unui discurs), ci o adîncă nuanţă pozitivă: o atitudine 

de veghe, de trezvie şi mai presus de toate de recep- 
tivitate. Isihast (persoană ce a dobîndit isihia, pacea 
şi liniştea interioară) este prin excelenţă cel ce 
vieţuieşte într-o stare de receptivitate continuă. El 
ascultă vocea rugăciunii din propria-i inimă, dar 

înţelege că această voce nu-i a sa, ci Altcineva îi 
vorbeşte din adîncuri. 

Relaţia între "a se ruga" şi "a păstra tăcerea în 
rugăciune" devine mai evidentă dacă se iau în con- 
sideraţie următoarele patru scurte definiţii ale 
rugăciunii: 

"Rugăciunea este o cerere solemnă adresată lui 
Dumnezeu". Rugăciunea este văzută aici ca un lucru 
exprimat în cuvinte, ca o dorinţă a omului de a primi 
o binefacere din partea lui Dumnezeu. Sîntem încă 
pe treapta rugăciunii "exterioare" şi puţini dintre noi 
sîntem mulţumiţi cu o astfel de definiţie. 

"Lucrul cel mai important în rugăciune este de 

a sta în faţa lui Dumnezeu cu mintea-n inimă şi a 
rămîne în această atitudine zi şi noapte fără încetare 
pînă la sflrşitul vieţi?'. Conform acestei definiţii, 
mult mai adînci (aparţinînd Sfîntului Teofan 
Zăvorîtul, duhovnic rus din veacul trecut), 
rugăciunea nu mai este o simplă dorinţă de a 
obţine ceva. A se ruga înseamnă "a sta în faţa lui 
Dumnezeu", a intra într-o relaţie imediată şi per- 
sonală cu El, a cunoaşte că la fiecare nivel al fiinţei 
noastre, de la cel instinctiv la cel mintal, de la cel 
inconştient la cel conştient, sîntem în Dumnezeu şi 
Dumnezeu este în noi. 

După cum în adîncirea relaţiilor noastre cu ceilalţi 
nu facem totdeauna uz de cuvinte şi după cum, cu cît 
ajungem a ne cunoaşte şi a ne iubi mai mult, cu atît 
avem mai puţină trebuinţă de a exprima verbal 

atitudinea reciprocă de cunoaştere şi iubire, tot aşa, 
şi cu atît mai mult, în relaţia noastră personală cu 
Dumnezeu. 

In primele două definiţii ale rugăciunii, accentul 
este pus mai mult pe acţiunea omului şi mai puţin 
pe cea a lui Dumnezeu, în relaţia personală de 
rugăciune însă, iniţiativa şi acţiunea fundamentală 
aparţin lui Dumnezeu. Acest fapt transpare dintr-o 
a treia definiţie a rugăciunii, aparţinînd Sfîntului 
Grigorie Sinaitul. într-un text în care se încearcă în 
diferite feluri o descriere a rugăciunii, acest mare 
isihast din sec. al XlV-lea se întreabă: "De ce atîta 
vorbă? Rugăciunea este prezenţa lui Dumnezeu în toţi 
şi în toate , "Rugăciunea este prezenţa lui Dum- 
nezeu": nu am eu iniţiativa, ci particip la acţiunea lui 
Dumnezeu săvîrşită în mine. "Nu mai trăiesc eu, spune 
Sfîntul Pavel, ci Hristos trăieşte în mine" 
(Galateni 2,20). Drumul rugăciunii lăuntrice este 
indicat şi de cuvintele rostite de Sfîntul Ioan 
Botezătorul la adresa lui Hristos: "El trebuie să 
crească, iar eu să mă micşorez" (Ioan 3,30). în sensul 
acesta, a ne ruga înseamnă a păstra tăcerea. "Tăceţi' 
şi lăsaţi rugăciunea să vorbescă"; mai precis, "lăsaţi-L 
pe Dumnezeu să vorbească 11 . Aceasta este adevărata 
rugăciune: a tăcea şi a asculta vocea fără cuvinte a 
lui Dumnezeu din adîncul inimii, a înceta să lucrezi 
de unul singur, a pătrunde în lucrarea lui Dumnezeu. 
La începutul liturghiei bizantine, cînd slujba utreniei 
este încheiată şi cînd totul este gata pentru jertfa 

euharistică, diaconul se apropie de preot şi rosteşte: 
"Vremea este a face Domnul , Aceasta este 
adevărata atitudine nu numai în rugăciunea euharis- 
tică, ci şi în orice fel de rugăciune, comună sau 
particulară. 

A patra definiţie, aparţinînd şi de această dată 
Simţului Grigore Sinaitul, arată, cu şi mai multă 
precizie, că rugăciunea este lucrarea lui Dumnezeu în 
noi: "Rugăciunea este manifestarea efectivă a 

botezului". Lucrarea lui Dumnezeu nu este prezentă 
însă numai în cei botezaţi; Dumnezeu este prezent, 
sau în lucrare, în toţi oamenii, căci toţi sînt creaţi după 
chipul şi asemănarea Lui. Acest chip a fost însă 
întunecat şi întinat prin păcat, deşi nu cu totul distrus. 
El a fost restaurat la frumuseţea şi la strălucirea 
originară în taina botezului prin care Hristos şi Duhul 
Sfînt îşi fac lăcaş în ceea ce Sfinţii Părinţi numesc 
"adîncul si locuinţa tainică a inimii". Cei mai mulţi 
dintre noi însă am primit botezul în pruncie şi, deşi 
Hristos şi Duhul Sfînt nu încetează, niciodată să 
lucreze înlăuntrul nostru, nu sîntem totuşi cu totul 
conştienţi de prezenţa şi lucrarea lor în noi. 
Adevărata rugăciune înseamnă deci, redescoperirea 

şi "manifestarea" harului botezului. A se ruga 
înseamnă a depăşi starea în care harul este prezent 
în inimile noastre în mod secret şi inconştient pentru 
a atinge starea de deplină percepţie lăuntrică şi de 
cunoaştere conştientă, prin experienţă şi prin 
"simţire", a lucrării Duhului în noi. "Ţelul vieţii 

creştine, spun sfinţii Kallistos şi Ignatie Xantopulos 
(sec. al XlV-lea), este redescoperirea plinătăţii harului 
Duhului Sfînt, izvor al vieţii, dăruit nouă la început 
prin dumnezeiescul botez". 

Ţelul rugăciunii poate fi rezumat în aceste cuvinte: 
"FU ceea ce eşti". Fii, în mod conştient şi activ, ceea 
ce potenţial şi tainic eşti deja în virtutea creării tale 
după chipul lui Dumnezeu şi a re-creării prin botez. 
Fii ceea ce eşti, fii tu însuţi; ascultă vocea celui ce 
niciodată n-a încetat să-ţi vorbească. Iată deci 
mesajul adresat de Dumnezeu celui ce voieşte să se 
roage: "Tu nu M-ai căuta dacă nu M-ai fi găsit 
deja". 

Dar cum vom începe? Cum vom putea învăţa să 

nu mai vorbim şi să începem a tăcea, a asculta? In 

loc de a-i vorbi lui Dumnezeu, cum putem să ne 

însuşim rugăciunea prin care Dumnezeu ne vorbeşte? 

Cum putem trece de la rugăciunea exprimată prin 

cuvinte la rugăciunea în tăcere, de la rugăciunea 

făcută "cu efort" la rugăciunea "ce lucrează prin ea 

însăşi" (expresia aparţine Sfîntului Teofan Zăvorîtul), 

de Ia rugăciunea "mea" Ia rugăciunea lui "Hristos în 
mine"? 

Pentru cel ce voieşte să se angajeze în această 
călătorie lăuntrică, invocarea Numelui lui Iisus poate 
fi una din căile rugăciunii. 

II. "Doamne, Iisuse Hristoase, Fiul lui Dumnezeu, 

miluieşte-mă pe mine, păcătosul." 

O relaţie autentică între persoane nu poate avea 
loc fără dimensiunea unei libertăţi şi a unei spon- 
taneităţi reciproce; acest principiu se aplică în special 
rugăciunii lăuntrice. Pentru cel ce se roagă nu există 
reguli fixe şi invariabile ce se impun în mod necesar; 
nu există de asemenea nici tehnice mecanice, fie ele 
corporale sau mintale, care să poată forţa pe Dum- 
nezeu să-şi manifeste prezenţa. Harul prezenţei Sale 
este totdeauna un dar gratuit şi nu poate fi cîştigat 
prin vreo metodă sau tehnică în mod automat. 

Intîlnirea între Dumnezeu şi om în împărăţia inimii 
este marcată de o varietate inepuizabilă de modele. 
Dintre acestea, Rugăciunea lui Iisus chiar dacă nu se 
bucură de un monopol exclusiv în domeniul rugăciunii 
lăuntrice, a devenit totuşi de-a lungul veacurilor 
pentru foarte mulţi creştini ortodocşi drumul tip, 
calea împărătească a rugăciunii. Şi nu numai pentru 
creştinii ortodocşi ; 18 în întîlnirea ce a avut loc în 
ultimii am* între Ortodoxie şi Occident, nici un ele- 
ment al învăţăturii ortodoxe n-a provocat un interes 
atît de intens ca rugăciunea lui Iisus şi nici o carte n-a 
avut o căutare mai mare ca "Povestirile unui pelerin 
rus". Această carte enigmatică, aproape necunoscută 
în Rusia pre-comunistă, a avut un mare răsunet în 

lumea occidentală, catolică şi protestantă, fiind 
tradusă într-o mare diversitate de limbi. 

-A 

In ce constă, ne întrebăm, atracţia specială şi 
eficacitatea Rugăciunii lui Iisus? In general, patru sînt 
punctele ce o caracterizează înainte de toate: a) 
simplitatea şi supleţea; b) calitatea de rezumat al 
învăţăturii creştine; c) taina puterii Numelui; d) dis- 
ciplina duhovnicească a repetării perseverente. 
Analizăm în continuare aceste puncte pe rînd. 



III. Simplitate şi supleţe 



Rugăciunea lui Iisus este o rugăciune de o 
foarte mare simplitate şi poate fi rostită de orice 
creştin. In acelaşi timp, ea conduce spre cele mai 
adinei taine ale contemplaţiei. 

Cel ce voieşte să rostească Rugăciunea lui Iisus 
(mai ales cel ce voieşte să folosească, în ajutorul 
rugăciunii, un anumit control al respiraţiei sau alte 
exerciţii fizice) are fără îndoială trebuinţă de un 
duhovnic, de un ghid duhovnicesc experimentat. 
Asemenea duhovnici sînt însă extrem de rari în 
zilele noastre. Totuşi şi cei ce nu au o legătură 
strînsă cu personalităţi duhovniceşti deosebite pot să 
practice rară temere Rugăciunea lui Iisus. însă 
numai pentru scurte perioade de timp (pentru 
început nu mai mult de zece la cincisprezece minute) 
şi fără a interveni în ritmul natural de funcţionare a 

organismului. 

Practicarea Rugăciunii lui Iisus nu pretinde 
aşadar o cunoaştere specializată sau o iniţiere 
deosebită. Pentru începător este de ajuns 
hotărîrea de a se ruga; el poate, pur şi simplu, să 
rostească Numele lui Iisus: "Pentru a merge, trebuie 
făcut primul pas; pentru a înota, trebuie să te arunci 
în apă. Pentru a invoca Numele lui Iisus, fă acelaşi 
lucru. Rosteşte-I Numele cu adoraţie şi iubire. 
Uneşte-te cu acest Nume. Nu analiza prea mult; 
gîndeşte-te pur şi simplu la Iisus. Rosteşte-l uşor, dulce 
şi liniştit, Numele dumnezeiesc". 

Forma exterioară a Rugăciunii lui Iisus poate fi 
învăţată cu uşurinţă. In general ea constă din 
aceste cuvinte: "Doamne, Iisuse Hristoase, Fiul lui 
Dumnezeu, miluieşte-mă' . Totuşi, nu avem de-a face 
cu o strictă uniformitate. Formula poate fi pres- 
curtată şi se poate şi astfel rosti: "Doamne, Iisuse 
Hristoase, miluieşte-mă", sau "Doamne, Iisuse" sau 
chiar "Iisuse", deşi această ultimă formulă este mai 
puţin răspîndită. De asemenea, formula poate fi 
mărită prin adaosul "pe mine, păcătosul', subliniindu- 
se astfel aspectul de pocăinţă al rugăciunii.Cîteodată 
este adăugată o scurtă rugăciune adresată Maicii 
Domnului sau sfinţilor. 

Singurul element esenţial şi de neînlocuit este însă 
Numele dumnezeiesc: "Iisus". Fiecare este liber să 
aleagă, conform propriei sale experienţe, formula 
specială ce răspunde cel mai exact trebuinţei sale 



duhovniceşti. Această formulă poate varia uneori, 
deşi o schimbare prea deasă nu este de dorit. Sfîntul 
Grigorie Sinaitul ne avertizează: "Copacii 
dezrădăcinaţi prea des nu au rădăcini". 

O supleţe identică există de asemenea şi în ceea 
ce priveşte circumstanţele exterioare în cadrul cărora 
Rugăciunea lui Iisus este rostită. In acest context 
putem distinge două moduri de rostire: "liber" şi"for- 
mal". 

Aşa-zisa utilizare "liberă" desemnează rostirea 
Rugăciunii lui Iisus în timpul activităţilor noastre de 
fiecare zi. Rugăciunea poate fi zisă o dată sau de mai 
multe ori în diferite momente ale zilei, momente ce 
ar fi de altfel pierdute din punct de vedere duhov- 
nicesc. De exemplu: cînd sîntem ocupaţi cu îndelet- 
niciri familiale sau semi-automatice ca: îmbrăcarea, 
spălarea, cusutul sau îngrijirea grădinii; cînd mergem 
undeva sau conducem maşina; cînd aşteptăm 
autobuzul, cînd stăm la coadă sau sîntem prinşi într-o 
aglomeraţie de maşini; într-un moment de calm 
dinaintea unei discuţii speciale şi dificile; cînd nu 
putem dormi sau imediat după trezirea din somn. 

O parte din valoarea specială a Rugăciunii lui Iisus 
constă tocmai în faptul că, datorită simplităţii sale 
deosebite, ea poate fi rostită în condiţii în care for- 
mele mai complexe de rugăciune nu pot fi folosite. 
Ea este de mare ajutor în special în clipele de bucurie 
sau de nelinişte adîncă. 

Această aşa-zisă utilizare "liberă" a Rugăciunii lui 

Iisus ne ajută să umplem golul ce există între momen- 
tele speciale de rugăciune (slujbele religioase sau 
rugăciunea în singurătatea camerei) şi activităţile 
obişnuite ale vieţii noastre de zi cu zi. "Rugaţi~vă fără 
încetare", spune Sfîntul Pavel (I Tesaloniceni 5, 17). 
Cum este posibilă însă rugăciunea continuă de vreme 
ce avem şi atîtea altele de făcut? Sfîntul Episcop 
Teofan Zăvorîtul răspunde astfel: "Mîinile la muncă, 
mintea si inima la Dumnezeu". 

Rugăciunea lui Iisus, devenită printr-o rostire 
repetată aproape o obişnuinţă inconştientă, ne ajută 
să vieţuim în prezenţa lui Dumnezeu pretutindenea 
unde ne găsim; nu numai în sanctuarul singurătăţii, 
dar şi la bucătărie, la atelier sau la birou. Devenind 
astfel asemenea unui monah din veacul al XVII-lea, 
Laurenţiu; care "era mai mult unit cu Dumnezeu în 
cadrul activităţilor sale obişnuite, decît în timpul ser- 
viciilor religioase... Este o mare iluzie, spunea el, să ne 
imaginăm că timpul dedicat rugăciunii ar fi diferit de 
celelalte momente ale zilei. Sîntem chemaţi să fim uniţi 
cu Dumnezeu tot atît de puternic prin muncă, în timpul 
muncii, ca prin rugăciune în timpul rugăciunii". 

Această rostire "liberă" a Rugăciunii lui Iisus este 
completată şi întărită printr-o utilizare "formală\ cînd 
ne concentrăm cu toată atenţia excluzînd orice altă 
activitate exterioară. Aici, de asemenea, nu există 
reguli rigide, ci varietate şi suflet. 

Poziţia exterioară a corpului în timpul rugăciunii 
nu constituie un element esenţial. In practica or- 

todoxă, de obicei, Rugăciunea lui Iisus este rostită 
şezînd pe scaun, dar şi în picioare sau în genunchi. In 
caz de slăbiciune fizică sau oboseală, ea poate fi 
rostită şi culcat. In mod obişnuit, Rugăciunea este zisă 
într-o încăpere obscură sau cu ochii închişi. Sfîntul 
Siluan din Muntele Athos (1866-1938) avea obiceiul 
să ascundă ceasul în timpul rugăciunii, pentru a nu-i 
auzi tic-tac-ul şi să-şi acopere ochii şi urechile cu fesul 
său gros şi lînos de călugăr. 

Obscuritatea poate avea asupra noastră un efect 
de somnolenţă. De aceea, din timp în timp, putem 
rosti rugăciunea stînd în picioare, cu mîinile în semn 
de cruce sau înclinîndu-ne cu respect pînă la pămînt, 

printr-o aşa-zisă metanie mică (facem semnul sfintei 
cruci la sfîrşitul Rugăciunii şi atingem pămîntul cu 
degetele mîinii drepte). Putem, de asemenea, să ne 
înclinăm, printr-o metanie mare, cu fruntea pînă la 
pămînt.Cînd rostim Rugăciunea şezînd pe scaun, 
acesta nu trebuie să fie prea confortabil, în nici un 
caz un fotoliu. In voinţa de a ne concentra mai adînc 

şi de a stabili un ritm regulat al Rugăciunii lui Iisus, 
putem folosi metaniile, în special cele cu o sută de 
noduri. 

De cîte ori este rostită Rugăciunea nu are prea 
mare importanţă. Este adevărat că, în "Povestirile 
unui pelerin rus", un accent deosebit este pus pe 
numărul exact de repetări a Rugăciunii în fiecare zi: 
mai întîi trei mii, apoi şase mii, ajungînd pînă la 
doisprezece mii. O asemenea atenţie acordată can- 

tităţii este însă cu totul neobişnuită. Este posibil ca 
duhovnicul pelerinului rus să fi fost preocupat, nu atît 
de măsura cantitativă, ci de felul în care ucenicul său 
împlineşte porunca ascultării, tară să se abată de la 
regula stabilită. 

în acest context, sfatul dat de Sfîntul Teofan 
Zăvorîtul are o deosebită importanţă: "Nu te îngriji de 
cîte ori rosteşti Rugăciunea. Singura ta grijă să fie ca 
ea să ţîsnească din inimă ca un izvor dătător de viaţă 
dintr-o fintînă de apă vie. îndepărtează-^, din minte tot 
gîndul privitor la număr". 

Rugăciunea lui Iisus este rostită în general de unul 
singur. Cuvintele ei pot fi spuse cu voce tare sau în 
tăcere. Zisă cu voce tare, Rugăciunea este mai mult 
vorbită decît cîntată. Nimic nu trebuie forţat în 
rostire. Cuvintele să fie pronunţate liniştit, astfel încît 
Rugăciunea, formîndu-şi propriul ei. ritm, să devină 
un fel de melodie lină răsunînd înlăuntrul nostru. 

Duhovnicul Partenie al Kievului aseamănă 
mişcarea liniştită a Rugăciunii cu murmurul dulce al 
unui izvor. 

Din cele arătate mai sus, putem vedea că 
Rugăciunea lui Iisus este o rugăciune pentru toate 
timpurile. Fiecare o poate rosti pretutindenea şi tot- 
deauna. Ea este potrivită atît celui începător în cele 
ale duhovniciei, cît şi celui cu mai multă experienţă; 
poate fi zisă în compania altor persoane, sau de unul 
singur. 

In particular sau în mijlocul oraşului, în liniştea 

binecuvmtata a singurătăţii sau in agitaţia cea mai 
adîncă, Rugăciunea lui Iisus îşi găseşte totdeauna 
rostul. 



IV. Rugăciunea lui Iisus - rezumat al învăţăturii 

creştine 



Din punct de vedere teologic, Rugăciunea lui Iisus 
cuprinde adevărul întreg al Evangheliei. Formată din- 
tr-o scurtă frază, ea conţine cele două taine prin- 
cipale ale credinţei creştine: taina întrupării Fiului lui 
Dumnezeu şi taina Sfintei Treimi. în primul rînd este 
mărturisit Hristos ca om şi Dumnezeu; numele 
omenesc de "Iisus" indică natura umană luată din sinul 
Sfintei Fecioare Măria, iar numele de "Domn" şi "Fiu 
al lui Dumnezeu" arată dumnezeirea sa. în al doilea 
rînd, Rugăciunea lui Iisus vorbeşte, chiar dacă nu în 
mod direct şi explicit, de cele trei Persoane ale Sfintei 
Treimi. Adresîndu-ne celei de a doua Persoane a 
Sfintei Treimi, lui "Iisus", ne adresăm de asemenea şi 
Tatălui, căci Iisus este numit "Fiul lui Dumnezeu"; iar 
Sfîntul Duh este de asemenea prezent, căci nimeni 
nu poate spune că "Iisus este Domn decît numai în 
Duhul Sfînf(l Cor. 12, 3). Astfel, Rugăciunea lui Iisus 
este în acelaşi timp hristocentrică şi trinitară. 

Din punctul de vedere al omului care se roagă, 

Rugăciunea lui Iisus nu este mai puţin completă. Cele 
două "momente" principale ale evlaviei creştine sînt 
cuprinse în ea în mod admirabil: "momentuV adorării, 
privirea lăuntrică a omului fiind îndreptată prin iubire 
spre slava lui Dumnezeu, şi "momentur pocăinţei, al 
conştiinţei de nevrednicie şi păcătoşenie. Există o 
mişcare circulară în interiorul Rugăciunii lui Iisus, o 
înlănţuire de suişuri şi coborîşuri. Mai întîi, zicînd 
"Doamne, Iisuse Hristoase ..." ne îndreptăm către 
Dumnezeu, apoi revenim la noi înşine, în duhul 
pocăinţei, şi zicem: "miluieşte-mă pe mine, 
păcătosul". "Cei ce au gustat din darul Sfîntului Duh, 
spune Sfîntul Macarie in Omiliile sale, sînt conştienţi 
de două lucruri în acelaşi timp: pe de o parte trăiesc 
taina bucuriei şi a mîngîierii, iar pe de altă parte sînt 
cuprinşi de cutremur, teamă şi tristeţe." Aceasta este 
dialectica interioară a Rugăciunii lui Iisus. 

Aceste două momente - cel al viziunii slavei dum- 



nezeieşti şi cel al conştiinţei păcatului omenesc - se 
unesc şi sînt reconciliate într-un al treilea moment, 
atunci cînd rostim cuvîntul "miluieşte-mă...". In- 
vocarea milostivirii dumnezeieşti indică faptul că zidul 
despărţitor dintre Dumnezeu şi om este deschis. 

Cel ce zice lui Dumnezeu: "miluieşte-mcC\ pe de o 
parte îşi recunoaşte propria neputinţă, iar pe de altă 
parte înalţă către ceruri un strigăt de nădejde. El nu 
vorbeşte numai de păcat, ci şi de biruinţa acestuia. 
El afirmă faptul că Dumnezeu, în milostivirea slavei 
Sale, îl acceptă în ciuda păcatelor săvîrşite, şi-i cere 

ca şi el să se socotească acceptat. Rugăciunea lui Iisus 
conţine astfel nu numai un apel la pocăinţă, ci şi 
certitudinea iertării şi a mîntuirii. 

Inima acestei Rugăciuni - ce nu este altceva decît 
Numele însuşi al lui Iisus - arată tocmai dimensiunea 
mîntuirii: "Vei chema Numele Lui Iisus, căci El va 
mîntui poporul Său de păcat" (Matei 1,21). Iar dacă 
în Rugăciunea lui Iisus este o undă de tristeţe 
datorată păcatului, această tristeţe nu conduce 
niciodată la deznădejde, ci e "creatoare de bucurie", 
după cuvîntul Sfîntului Ioan Scărarul (+ 649). 

Acestea sînt cîteva din bogăţiile, în acelaşi timp 
teologice şi aparţinînd evlaviei creştine, prezente în 
Rugăciunea lui Iisus. Aceste bogăţii sînt prezente, nu 

în mod abstract, ci într-o formă dinamică, izvorîtoare 
de viaţă. Valoarea specială a Rugăciunii lui Iisus 
constă deci în faptul că adevărurile vii, pe care ea le 
conţine, sînt trăite de cel ce se roagă, nu din exterior 
şi ca adevăruri teoretice, ci cu toată plenitudinea 
lăuntrică a fiinţei. 

Pentru a înţelege de ce Rugăciunea lui Iisus posedă 
o astfel de putere, vom analiza în continuare două 
din dimensiunile ei cele mai adînci: energia dum- 
nezeiască ce izvorăşte din rostirea Numelui lui Iisus 
şi regula rostirii repetate a acestui Nume. 

V. Numele lui Iisus - izvor de tainică putere 



"Numele Fiului lui Dumnezeu este neasemănat de 
mare, fără hotar, susfinînd întreg universuV, spune 
Păstorul lui Hermas. Nu vom putea cunoaşte rolul 
adevărat pe care-1 are Rugăciunea lui Iisus în 
spiritualitatea ortodoxă dacă nu vom fi convinşi de 
puterea interioară şi forţa ce izvorăşte din Numele 
dumnezeiesc al lui Iisus. Dacă Rugăciunea lui Iisus 
este mai puternică decît alte rugăciuni, aceasta vine 
şi din faptul că ea conţine înlăuntrul ei Numele lui 
Dumnezeu. 

în Vechiul Testament, precum şi în alte culturi 
antice, există o identitate efectivă între sufletul unui 
om şi numele lui. întreaga personalitate, cu toate 
particularităţile şi cu toată energia sa, erau prezente 
înlăuntrul numelui. A cunoaşte numele unei persoane 
înseamnă a-i intui adîncurile fiinţei şi, prin aceasta, 
a intra într-o relaţie solidă cu ea şi, chiar, uneori, a 
avea un anumit control asupra ei. Iată de ce 
misteriosul înger ce se luptă cu Iacob refuză să-şi 
descopere numele (Facere 32, 29). Aceeaşi atitudine 
o are îngerul faţă de Manoc: "La ce mă întrebi tu de 
numele meu? Că el e minunat" (Judecători 13, 18). 
Schimbarea numelui arată o schimbare decisivă în 
viaţa unui om: Avram devine Avraam (Facere 17, 5), 
iar Iacob devine Israel (Facere 32, 28). în acelaşi fel 

Saul, după convertirea sa, îşi schimbă numele în Pavel 
(Fapte 13, 9), iar monahul la călugărie primeşte un 
nume nou, de cele mai multe ori reales de el, arătînd 
prin aceasta o reînnoire radicală a vieţii sale. 

Conform tradiţiei ebraice, a face un lucru în 
numele cuiva, a invoca numele acestuia sînt acte de 
o putere şi de o greutate deosebită. Invocarea 
numelui unei persoane înseamnă a face prezentă 
această persoană. "Prin faptul rostirii unui nume, 
acesta devine viu. Rostirea numelui cheamă sufletul 
persoanei respective; iată de ce o semnificaţie _atît de 
adîncă este implicată în rostirea unui nume". 

Dacă toate acestea se pot spune despre numele 

oamenilor, cu cît mai mult despre Numele lui Dum- 
nezeu. Puterea şi slava lui Dumnezeu sînt prezente şi 
active în Numele Său, Numele lui Dumnezeu este 
Emanuel, care în traducere înseamnă "Cu noi este 
Dumnezeu". Invocarea Numelui lui Dumnezeu, cu 
atenţie şi respect, înseamnă a vieţui în prezenţa Sa, a 
se deschide puterii Sale, a se dărui ca un instrument, 
ca o jertfă vie în mîinile Sale. Atît de puternic era în 
tradiţia iudaică tîrzie sensul majestăţii Numelui lui 
Dumnezeu, încît acest Nume nu era rostit cu glas tare 
în slujba de la sinagogă. Numele celui Prea înalt era 
socotit atît de înfricoşător încît nu putea fi rostit. 

Respectul ebraic faţă de Numele dumnezeiesc 
trece din Vechiul Testament în cel Nou. Demonii sînt 
alungaţi şi oamenii sînt vindecaţi prin Numele lui 
Iisus, Nume din care izvorăşte o mare putere. în 

această perspectivă, şi anume că Numele lui Iisus este 
izvorîtor de binecuvîntată putere, se pot înţelege şi 
alte texte scripturistice ce vorbesc de Numele lui 
Dumnezeu, ca: "Sfinţeasca-se Numele Tău" (din 
Rugăciunea Tatăl Nostru); făgăduinţa făcută de Hris- 
tos la Cina cea de Taină: "Orice veţi cere de la Tatăl 
în Numele Meu vi se va da" (Ioan 16, 23); porunca Sa 
finală dată apostolilor: "Mergînd, învăţaţi toate 
neamurile, botezîndu-le în Numele Tatălui şi al Fiului 
şi al Sfîntului Duh" (Matei 28, 19); propovăduirea 
Sfîntului Petru spunînd că nu este mîntuire decît în 
"Numele lui Iisus Hristos din Nazaret" (Fapte 4, 10); 
cuvîntul Sfîntului Pavel: "întru Numele lui Iisus tot 
genunchiul să se plece" (Filipeni 2, 10); "numele nou" 
şi tainic, scris pe o "pietricică albă", nume ce va fi 
purtat de oameni în veşnicia împărăţiei Cerurilor 
(Apocalipsa 2, 17). 

Această consideraţie deosebită pe care o are Scrip- 
tura pentru taina Numelui divin constituie baza fun- 
damentală a Rugăciunii lui Iisus. Numele lui 
Dumnezeu este intim legat de persoana Sa şi, astfel, 
rostirea Numelui divin capătă un autentic caracter 
sacramental, fiind semnul efectiv al prezenţei şi 
acţiunii Sale în noi. Pentru creştinii de astăzi, ca şi 
pentru cei din timpurile apostolice, Numele lui Iisus 
este izvorîtor de putere dumnezeiască. După cuvîntul 
celor doi mari duhovnici din Gaza, Sfinţii Barsanufie 
şi Ioan (secai Vl-lea), "amintirea Numelui lui Dum- 
nezeu distruge în totalitate răul". "Alungă-ţi duşmanii, 

îndeamnă Sfîntul Ioan ScăraruL, cu Numele lui Iisus, 
căci nu este o armă mai puternică în cer şi pe pămînt... 
Amintirea lui Iisus să-ţi însoţească fiecare suflare şi aşa 
vei cunoaşte valoarea liniştei lăuntrice". 

Am spus că Numele lui Iisus este izvorîtor de 
putere. Totuşi, o invocare mecanică a acestui Nume 
nu are nici un efect prin ea însăşi. Rugăciunea lui 
Iisus nu este un talisman magic. Ca în toate actele 
sacramentale, şi aici se cere o cooperare a omului cu 
Dumnezeu prin credinţă puternică şi asceză. Sîntem 
chemaţi să rostim Numele lui Iisus cu calm şi atenţie 
lăuntrică, altoindu-ne gîndirea şi simţirea inimii pe 
cuvintele Rugăciunii. O astfel de rugăciune nu este 
deloc uşoară, mai ales la început; ea este pe bună 

dreptate descrisă de Sfinţii Părinţi ca o mucenicie 
ascunsă. Sfîntul Grigorie Sinaitul vorbeşte adeseori 
despre "greutatea şi dificultăţile" rostirii Numelui lui 
Iisus; "din cauza suferinţei continue ce vine din efortul 
rostirii lăuntrice a Numelui", vom fi chiar ispitiţi să 
renunţăm. Se cere astfel "o luptă continuă", căci 
"umerii vă vor durea, veţi avea dureri de cap: perseveraţi 
însă cu constanţă şi cu dorinţa aprinsă, căutîndu-L 
pe Domnul în inima voastră 11 . ° Numai prin stăruinţă 
şi răbdare se poate descoperi adevărata putere a 
Numelui. 

Această perseverenţă are mai întîi de toate forma 
unei rostiri atente şi repetate. Ştim că Hristos cere 
ucenicilor să evite "vorbăria" atunci cînd se roagă 
(Matei 6, 7); rostirea repetată a Rugăciunii inimii, 

atunci cînd este făcută cu sinceritate şi concentrare 
lăuntrică, nu este însă "vorbărie" deşartă. Actul ros- 
tirii neîncetate a Numelui are o dublă putere: ne 
unifică mai mult rugăciunea, iar pe de altă parte o 
face mai adîncă. 



VI. Unificarea lăuntrică 



De îndată ce încercăm cu toată puterea a ne ruga 
în "duh şi în adevăr", devenim deodată conştienţi de 
dezintegrarea noastră lăuntrică, de lipsa de unitate şi 
integritate. In ciuda tuturor eforturilor de a sta cu 
toată fiinţa în faţa lui Dumnezeu, gîndul ne zboară 
fără încetare încoace şi încolo, întocmai unor albine 
agitate (Sfîntul Teofan Zăvorîtul). 

A contempla, înseamnă mai întîi a fi cu tot sufletul 
în faţa realităţii contemplate. De obicei însă nu sîntem 
în stare să împiedicăm vagabondajul gîndurilor în 
timp şi spaţiu. Ne amintim diferite evenimente din 
viaţă, facem planuri de viitor; oamenii şi locurile se 
succed fără încetare-n mintea noastră. Puterea de a 
ne linişti lăuntric şi a fi în faţa lui Dumnezeu ne 
lipseşte; nu sîntem în stare să trăim cu intensitate 
singurul moment din timp ce există cu adevărat: 
prezentul imediat, momentul acesta. Această dezin- 
tegrare lăuntrică este una din consecinţele cele mai 
tragice ale căderii originare. 

S-a observat cu dreptate că numai cei ce sînt în 

stare să se concentreze asupra unei singure acţiuni, 
pot să ducă pînă la capăt acea acţiune. Iar dacă acest 
principiu este valabil pentru un fapt exterior, cu atît 
mai mult pentru rugăciunea lăuntrică. 

Ce putem deci face? Cum putem oare învăţa să 
trăim cu toată puterea în prezent? Cum putem sesiza 
Kairos-ul, momentul decisiv, momentul potrivit? 
Răspunsul îl găsim în ajutorul ce ni-1 dă practica 
Rugăciunii lui Iisus. Invocarea repetată a Numelui lui 
Iisus ne conduce, prin harul lui Dumnezeu, de la 
diviziune, de la împrăştiere sufletească şi multi- 
plicitate la unitate lăuntrică. 

Pentru a opri vagabondajul continuu al gîndurilor, 

îndeamnă Sfîntul Teofan Zăvorîtul, "legaţi-vă mintea 

de un singur mnd, de gîndul la cel Unul" (adică la 
Dumnezeu). 

Părinţii ascetici, în special Sfinţii Barsanufie şi 
Ioan, disting două feluri de luptă împotriva gîndurilor. 
Prima metodă aparţine celor "tari" şi "desăvîrşiţT' în 
cele ale duhului. 

Aceştia pot să-şi "contrazică" gîndurile, să lupte 
împotriva lor, faţă către faţă într-o bătălie directă. 
Pentru cei mai mulţi dintre noi, însă, o astfel de 
metodă este extrem de dificilă şi chiar periculoasă. 
Confruntarea directă, dorinţa de a nimici sau alunga 
gîndurile printr-un efort de voinţă poate adesea să 
dea şi mai multă forţă imaginaţiei. Reprimate 
violent, gîndurile au tendinţa de a reveni cu putere 
crescîndă. 

De aceea, în loc să luptăm direct împotriva 
gîndurilor, încercînd eliminarea lor printr-un efort de 
voinţă, este mai înţelept să ne fixăm atenţia asupra 
altui lucru. In loc să ne concentrăm lăuntric pentru a 
stăpîni imaginaţia turbulentă, este mai bine să privim 
în sus, către Domnul Iisus Hristos, şi să ne aban- 
donăm Lui, invocîndu-I Numele; şi harul ce izvorăşte 
din numele Său va aduce liniştea asupra rătăcirii 
gîndurilor, biruinţă ce nu o putem obţine prin 
propriile noastre forţe. 

Orice strategie duhovnicească este pozitivă, nu 
negativă; în loc să ne golim mintea de ceea ce e rău, 
trebuie mai bine s-o umplem de ceea ce e bun. "Nu 
lupta contra gîndurilor venite de la duşmani, îndeamnă 
Sfinţii Barsanufie şi Ioan, căci ei aceasta doresc şi nu 
vor înceta să te tulbure. Intoarce-te către Domnul şi 
cere-I ajutor contra lor, mărturisindu-I propria-ţi 

neputinţă; El singur poate să-i alunge şi să-i 

nimicească. 

In timpul Rugăciunii, tot felul de gînduri şi imagini 
ne trec prin minte rară ca să reuşim alungarea lor 
printr-un efort de voinţă. Putem să ne spunem mult 
şi bine: "contrtolează~ţi gîndurile"; e ca şi cum ne-am 
spune: "opreşte-ţi respiraţia". "Mintea nu poate rămîne 
inactivă 1 , spune Sfîntul Marcu Călugărul; 23 gândurile 
şi imaginile nu încetează a o asalta cu zumzetul lor 
continuu, întocmai cîntecului păsărilor în zori. Dar, 
deşi nu putem alunga acest zumzet, putem totuşi să 
ne detaşăm de el, legîndu-ne mintea, în activitaea ei 

continuă, de "un singur gind, degîndulja cel Unul", - 
adică de Numele lui Iisus. în acest sens, Sfîntul 
Diadoh (sec al Vl-lea) spune: "Cînd ne-am detaşat de 
zgomotul gîndurilor, mintea are absolută nevoie să-şi 
satisfacă trebuinţa de activitate. Să-i oferim atunci, ca 
singură activitate, invocarea: "Doamne, lisuse". 24 "Prin 
gindul la Iisus Hristos, spune Filotei Sinaitul, (sec. 
IX-X), mintea ta se adună din împrăştierea sa cea din 
afară 1 '. în loc de a ne controla deci gîndurile prin 
propriul nostru efort, ne încredem în puterea ce 
izvorăşte din Numele lui Iisus. 

După cuvîntul lui Evagrie din Pont (+399), 
"rugăciunea este darea la o parte a gindurilor ,, r 6 A da 
gîndurile la o parte înseamnă o detaşare calmă şi 
perseverentă şi nu un conflict sălbatic, o alungare 
plină de mînie. 

^ Prin rostirea repetată a Numelui lui Dumnezeu, 
gîndurile şi imaginile lipsite de consistenţă sau pătate 
de păcat sînt înlocuite cu amintirea lui Iisus. Dar nu 
în sensul unei meditaţii la evenimentele din viaţa Lui 
sau la înţelesul vreunui cuvînt sau parabolă evan- 
ghelică; şi cu atît mai puţin la sensul vreunui adevăr 
teologic ca, spre exemplificare, dogma sinodului de la 
Calcedon. în acest context, Rugăciunea lui Iisus se 
distinge clar de metodele meditaţiei discursive, 
răspfndite în Occident după Contra-Reformă (Ignatiu 
de Loyola, Francisc de Sales, Alfons de Ligori etc). 
Invocînd Numele lui Iisus, mintea noastră nu 
trebuie să-şi formeze în mod deliberat o imagine 

vizuală a Mîntuitorului. Aceasta este una din cauzele 
pentru care Rugăciunea lui Iisus este rostită de obicei 
în întuneric sau cu ochii închişi. "Păzeşte-ţi mintea 
liberă de orice culoare, imagine sau formă, îndeamnă 
Sfîntul Grigorie Sinaitul. Altfel, în loc să fii un isihast, 
te vei pierde în imaginaţii deşarte"? 1 "în timp ce prac- 
tici rugăciunea lăuntrică, alungă tot conceptul, ima- 
ginea sau viziunea. Altfel, vei cădea pradă iluziei", 
spune Nil Sorski (+ 1508) , 28 Iar Sfîntul Teofan 
Zăvorîtul afirmă: "Rostind Rugăciunea lui Iisus, nu 
aşeza nici o imagine intermediară între minte şi Dom- 
nul... Cel mai important este să rămîi în Dumnezeu, să 
ai conştiinţa prezenţei permanente a lui Dumnezeu în 
tine, ca în orice lucru de altfel; să simţi cu o evidenţă 
clară că El vede tot ceea ce este în tine, cunoscîndu-te 
mai bine decît te cunoşti tu însuţi. Conştiinţa aceasta a 
ochiului lui Dumnezeu privindu-ţi fiinţa lăuntrică să nu 
fie însoţită de nici o imagine. Totul să fie axat pe 
convingerea şi sentimentul vieţuirii cu Dumnezeu". 

Numai invocînd Numele lui Iisus în acest fel - adică 
simţindu-I prezenţa, în afara oricărei imagini - putem 
avea experienţa puterii depline a Rugăciunii lui Iisus 
ce ne constituie ca un tot şi ne unifică. 



VlIJnterioritate 



Invocarea repetată a Numelui lui Iisus face ca 
rugăciunea să devină din ce în ce mai lăuntrică, o 

parte chiar din noi înşine: nu un lucru pe care-1 facem 
din cînd în cînd, ci o realitate ce ne caracterizează 
fiinţa; nu un act ocazional, ci o stare duhovnicească 
permanentă. O astfel de rugăciune aparţine cu 
adevărat fiinţei întregi a omului, o rugăciune în 
care cuvintele şi înţelesul acestora se identifică cu cel 
ce se roagă. 

Paul Evdokimov (1901-1970) explică foarte bine 
acest lucru în următoarele cuvinte: "Icoana cea mai 
răspîndită în catacombe este cea a unei femei 
rugîndu-se. Ea reprezintă adevărata atitudine de 
rugăciune a sufletului omenesc. Nu este de ajuns să 
posedăm arta rugăciunii; trebuie să devenim rugăciune, 

rugăciune întrupată. Nu este de ajuns consacrarea unui 
timp pentru rugăciune, căci fiecare act, fiecare gest, 
chiar şi un surîs, trebuie să devină un imn de adorare, 
o ofrandă, o rugăciune. Trebuie să oferim nu ceea ce 
avem, ci ceea ce sîntem". Lumea are cea mai mare 
nevoie nu de oameni care spun rugăciuni cu o mai 
multă sau mai puţină regularitate, ci de oameni ce 
sînt ei înşişi "rugăciune". 

Felul de rugăciune descris aici de Paul Evdokimov 
poate fi definit şi^mai exact prin denumirea de 
"rugăciune a inimii". în Biserica Ortodoxă, ca şi în alte 
tradiţii creştine, se poate vorbi în general de trei 
categorii de rugăciune, categorii ce trebuie con- 
siderate nu atît ca etape succesive, ci ca moduri de 
rugăciune întrebuinţate în diferite circumstanţe: 
rugăciunea buzelor (orală), rugăciunea minţii (min- 

tală) şi rugăciunea inimii (sau rugăciunea minţii 
coborîte în inimă). 

Invocarea Numelui lui Iisus începe, ca de altfel 
orice rugăciune, prin rostirea orală a cuvintelor printr- 
un efort deliberat al voinţei. în acelaşi timp, şi tot ca 
un efort de voinţă, mintea se concentrează asupra 
sensului cuvintelor rostite. Cu timpul şi cu ajutorul lui 
Dumnezeu, rugăciunea devine din ce în ce mai lăun- 
trică. Participarea minţii devine mai intensă şi mai 
spontană, în timp ce rostirea orală a cuvintelor capătă 
o importanţă secundară; ea poate, din timp în timp, 
înceta, Numele lui Iisus fiind invocat în tăcere, numai 
cu mintea. Se trece astfel, cu ajutorul harului lui 
Dumnezeu, la al doilea nivel al rugăciunii. Aceasta nu 
înseamnă că rostirea orală încetează cu desăvîrşire, 
căci sînt momente cînd chiar cei adînc avansaţi în 
taina rugăciunii lăuntrice simt nevoia unei invocări cu 
voce tare a Domnului Hristos. (Şi ne putem întreba: 
Cine se poate socoti cu adevărat înaintat în 
rugăciunea lăuntrică? Căci cu toţi sîntem începători 
în cele ale Duhului.) 

Coborîrea minţii în inimă: călătoria interioară nu 
se încheie însă aici. Un om nu este definit numai prin 
mintea sa; în afara creierului şi a capacităţii de 
raţiune, omul este caracterizat şi prin emoţiile şi 
afecţiunile sale, prin sensibilitatea sa estetică, precum 
şi prin latura instinctivă a personalităţii sale. Toate 
acestea au importanţa lor în rugăciune, căci omul este 
chemat să participe în toată fiinţa sa la actul adorării 



Rugăciunea lui Iisus 



39 



lui Dumnezeu. Ca o picătură de cerneală căzută pe 
o hîrtie permeabilă, actul rugăciunii trebuie să se 
răspîndească din centrul conştiinţei şi al raţiunii în 
fiecare parte a fiinţei, impregnînd-o cu puterea sa. 

Mai precis, faptul acesta defineşte trecerea de la 
nivelul doi la nivelul trei al rugăciunii, de la 
rugăciunea minţii la rugăciunea minţii coborîte în 
inimă. 

Cuvîntul "inimă" în acest context trebuie înţeles, nu 
atît în sensul său modern (emoţiile şi afecţiunile), ci 
în sensul său semitic şi biblic, definind persoana 
umană în totalitatea sa. Inima este primul organ al 
fiinţei omului, "eu-l cel mai profund şi cel mai adevărat, 
nesesizat decît prin jertfă, prin moarte"? 1 Inima este 
"centrul nu numai al conştiinţei, ci şi al inconştien- 
tului uman, nu numai al sufletului, ci şi al duhului, nu 
numai al duhului, ci şi al trupului, nu numai al in- 
teligibilului, ci şi al inefabilului; într-un cuvînt, este 
centrul absoluf. 2 înţeleasă în acest sens, inima este 
mult mai mult decît organul material înăuntrul cor- 
pului. Acest organ material nu este decît simbolul 
exterior al infinitelor posibilităţi spirituale ale fiinţei 

umane create după chipul şi asemănarea lui Dum- 
nezeu. 

In vederea îndeplinirii călătoriei lăuntrice prin 
adevărata rugăciune, este necesară pătrunderea în 
acest "centru absolut"; cu alte cuvinte, este necesară 
coborîrea din minte în inimă. Mai precis, sîntem 
chemaţi să coborîm, nu din, ci cu mintea în inimă. 

Ţelul urmărit nu este "rugăciunea inimi?' ', ci 
"rugăciunea minţii în inimă", căci formele conştiente 
ale înţelegerii umane, inclusiv raţiunea minţii, sînt 
daruri ale lui Dumnezeu şi trebuie nu înlăturate, ci 
folosite în slujba Lui. 

Această "unire a minţii cu inima" desemnează res- 
taurarea naturii decăzute şi fragmentate a omului, 
redobîndirea unităţii sale originare. Rugăciunea inimii 
este întoarcere în paradis, mişcare opusă căderii 
primilor oameni, redobîndire a stării de dinainte de 
păcat. Din aceasta se poate sesiza dimensiunea 
eshatologică a Rugăciunii lui Iisus în calitatea ei de 
mărturie şi pregustare a vieţii veşnice: realitate 
duhovnicească experimentală în timpul vieţuirii 
omului pe acest pămînt, dar niciodată în mod deplin 
şi absolut. 

Inima - loc al întîlnirii omului cu Dumnezeu: 
inima omului implică în dimensiunea vieţii spirituale 
un dublu aspect; pe de o parte ea este centrul fiinţei 
umane, iar pe de altă parte punctul de întîlnire cu 
Dumnezeu. Ea este locul cunoaşterii de sine, în care 
omul se vede aşa cum este el cu adevărat, şi în acelaşi 
timp locul depăşirii eu-lui propriu, locul în care omul 
îşi înţelege fiinţa sa ca fiind templul Sfintei Treimi, 
locul unde chipul îşi întîlneşte Prototipul. în "camera 
lăuntrică 11 a inimii sale, omul îşi descoperă propriul 
fundament, depăşind astfel graniţa tainică dintre creat 
şi necreat. "în inimă, ne spun Omiliile Sfîntului 
Macarie, se găsesc adîncimi de nemăsurat.. Dumnezeu 

e acolo cu îngerii; acolo este lumina şi viaţa, împărăţia 
şi apostolii, cetăţile cereşti şi bogăţia harului; toate sînt 

acolo". 33 

Rugăciunea inimii desemnează aşadar punctul în 

care acţiunea mea, rugăciunea mea se identifică cu 
acţiunea, cu rugăciunea continuă a lui Iisus în mine. 
Nu mai este o rugăciune adresată către Iisus, ci 
rugăciunea lui Iisus însuşi. Se face astfel trecerea de 
la rugăciunea rostită prin efortul propriu la 
rugăciunea ce acţionează de la sine; de la rugăciunea 
pe care o zic eu la rugăciunea pe care o rosteşte 
Hristos în mine. "Povestirile pelerinului rus" descriu 
foarte sugestiv această trecere de la propria-mi 
rugăciune la rugăciunea ce se rosteşte de la sine: 
"într-o dimineaţă, foarte devreme, am fost, într-un 
anumit fel, trezit de Rugăciune". Pînă atunci pelerinul 
"rostea rugăciunea"; acum descoperă că rugăciunea "se 
zice de la sine" (şi aceasta chiar în timpul somnului), 
ea fiind unită cu rugăciunea lui Dumnezeu în el. "Nu 
mai trăiesc eu, ci Hristos trăieşte în mine". (Gal. 2,20). 
Cititorii "Povestirilor pelerinului rus" pot avea im- 
presia că trecerea de la rugăciunea rostită la 
rugăciunea inimii se face fără dificultate, în mod 
mecanic şi automat. Pelerinul, pare-se, ajunge la 
rugăciunea "ce se zice de la sine" numai în cîteva 
săptămîni. Trebuie însă menţionat că experienţa sa, 
deşi nu unică în felul ei, este totuşi una de excepţie. 
In general, rugăciunea inimii nu este dobîndită decît 
după o viaţă întreagă de luptă ascetică, şi nici atunci 

întotdeauna. Ea este darul liber al lui Dumnezeu, 
acordat numai atunci şi în felul în care El voieşte, şi 
nu rezultatul inevitabil al vreunui efort de asceză. 
Sfîntul Isaac Şirul insistă asupra rarităţii excepţionale 
a acestui dar: "abia unul la zece mii face parte din 
numărul celor vrednici de darul rugăciunii curate"; şi 
adaugă: "iar în ceea ce priveşte taina (experienţei 
duhovniceşti) de dincolo de rugăciune curată, abia dacă 
se poate găsi un singur om într-o generaţie care să fi 
dobîndit această cunoaştere a harului lui Dumnezeu". 

Unul la zece mii, un singur om într-o generaţie: 
chiar dacă sîntem avertizaţi în felul acesta, să nu 
deznădăjduim. Drumul către împărăţia lăuntrică se 
deschide înaintea tuturor şi toţi pot să înainteze cît 
de cît. In timpul acestei vieţi, puţini sînt cei ce ex- 
perimentează, cu o oarecare plenitudine, tainele cele 
mai adinei ale inimii, însă destul de mulţi pregustă, 
într-un chip mai smerit şi numai din cînd în cînd, din 
ambianţa rugăciunii duhovniceşti. 



VIII. Exerciţiile de respiraţie 



Este timpul să examinăm acum învăţătura 
isihaştilor bizantini asupra rolului pe care-1 are corpul 
uman în timpul rostirii Rugăciunii lui Iisus. Vom in- 
sista asupra diferitelor aspecte ale acestui subiect 
adesea înţeles greşit. 

Inima, se zice, este primul organ al fiinţei omului, 
punctul de întîlnire al spiritului şi al materiei, centrul 
constituţiei fizice a omului, precum şi cel al structurii 
sale psihice şi spirituale. Inima omului are un dublu 
aspect, văzut şi nevăzut, iar rugăciunea inimii implică, 
în consecinţa, atît participarea sufletului, cît şi cea a 
trupului. 

Numai implicînd activ trupul, rugăciunea poate 
aparţine cu adevărat omului în totalitatea sa. în con- 
cepţia biblică, fiinţa umană este un tot psiho-somatic 
şi nu un suflet încătuşat într-un trup de unde ar voi 
să se libereze. Fiinţa umană este constituită de 
unitatea integrală a sufletului şi a trupului. Trupul nu 
constituie un obstacol ce trebuie depăşit, o bucată 
de materie destinată uitării, ci el implică un rol pozitiv 
în viaţa duhovnicească, fiind înzestrat de energii 
specifice ce pot fi de mare folos în lucrarea rugăciunii. 

Acest principiu este valabil pentru orice rugăciune, 
dar mai ales pentru Rugăciunea lui Iisus deoarece ea 
se adresează în mod special Fiului lui Dumnezeu 
întrupat, Cuvîntului ce s-a făcut trup. întrupîndu-se, 
Fiul lui Dumnezeu a asumat în Sine nu numai mintea 
şi voinţa umană, ci şi trupul, făcînd din acesta un izvor 
nesecat de sfinţenie. în acest context este firesc să ne 
întrebăm în ce fel trupul, pe care Dumnezeu - Omul 
1-a făcut purtător de duh, poate să participe efectiv 
la rugăciunea minţii în inimă ? 

In vederea unei asemenea participări, avînd ca 
scop o mai mare putere de concentrare în timpul 

rugăciunii, isihaştii au vorbit în decursul timpului de 
o aşa-numită "tehnică corporala. Orice activitate 
psihică, spun ei, are repercusiuni asupra trupului; 
căldura sau răceala trupului, o respiraţie mai ac- 
celerată sau mai lentă, ritmul bătăilor inimii, toate 
acestea depind de starea noastră lăuntrică. Şi invers: 
orice schimbare în starea noastră corporală 
acţionează negativ sau pozitiv asupra activităţii 
sufleteşti. In consecinţă, un anumit control al corpului 
şi al activităţii lui poate să ajute la o mai adîncă 
concentrare în timpul rugăciunii. Acesta este prin- 
cipiul de bază al "metodei" isihaste. Pentru a o înţelege 
mai bine, vom analiza în continuare trei din prin- 
cipalele ei aspecte: 

1. Postura exterioară: Sfîntul Grigore Sinaitul 
sfătuieşte folosirea unui taburet, a unui mic scaun, 
înalt de aproximativ douăzeci de centimetri; capul şi 
umerii să fie înclinaţi, iar ochii fixaţi pe locul inimii. 
El afirmă de asemenea că o astfel de poziţie se poate 
dovedi extrem de incomodă după puţin timp, dar 
este foarte utilă pentru scopul urmărit. Alţi Părinţi ai 
Bisericii recomandă o poziţie şi mai incomodă, capul 
fiind aşezat între genunchi, după exemplul Sfîntului 
Ilie pe muntele Cârmei ; 

2. Controlul respiraţiei: respiraţia să fie mai lentă 
şi în acelaşi timp coordonată cu ritmul Rugăciunii. 
Adesea, prima parte ("Doamne, Iisuse Hristoase, Fiul 
lui Dumnezeu") se zice inspirînd, iar partea a doua 
("miluieşte-mă pe mine păcătosul"), expirînd. De 

asemenea, alte metode sînt posibile. De exemplu, se 
poate realiza o sincronizare a Rugăciunii cu bătăile 
inimii. 

3. Explorarea interioara: marii isihaşti îndeamnă 
la o concentrare a gîndirii asupra centrului inimii. în 
timp ce se inspiră, aerul fiind introdus în plămîni, 
isihastul se concentrează adînc, "căutîndu-şi" cu min- 
tea locul inimii. Instrucţiunile exacte ale acestui 
procedeu nu sînt consemnate în scris de frica unei 
înţelegeri greşite; detaliile sînt atît de delicate încît 
însoţirea personală de către un isihast cu experienţă 
în acest domeniu duhovnicesc este indispensabilă. 
Fără această însoţire, începătorul (novicele), 
încercînd să-şi găsească mintal locul inimii, riscă să-şi 
orienteze gîndirea, fără să-şi dea seama, spre locul 
imediat inferior inimii, adică spre abdomen şi intes- 
tine. Efectul asupra rugăciunii este în asemenea 
situaţie dezastruos, căci acest loc ar constitui, se zice, 
izvorul gîndurilor §i senzaţiilor pătimaşe ce murdăresc 
mintea şi inima. 3 

^ Evident, un mare discernămînt este necesar atunci 
cînd se intervine în cadrul activităţilor instinctive ale 
corpului ca, spre exemplu, în procesul respiraţiei sau 
al bătăilor inimii. O tehnică corporală aşezată pe o 
bază greşită poate aduce prejudicii sănătăţii unui om, 
tulburîndu-i echilibrul mintal; de unde importanţa 
unui duhovnic demn de încredere. în lipsa acestuia, 
începătorul este îndemnat să nu intervină în nici un 
chip în cursul normal al ritmului respiraţiei sau în cel 

al bătăilor inimii. Foarte adesea, el va descoperi că, 
şi fără un efort conştient din partea sa, cuvintele 
Rugăciunii lui Iisus se vor sincroniza în mod spontan 
cu mişcarea respiraţiei şi cu cea a inimii. Dacă acest 
fapt nu se produce, să nu fie neliniştit, ci să continue 
cu răbdare invocarea Numelui lui Iisus. 

Tehnicile corporale, deşi de un anumit ajutor 
pentru unii, nu sînt în nici un caz absolut necesare. 
Rugăciunea lui Iisus poate fi rostită în toată 
plenitudinea sa şi fără recurgerea la vreo metodă de 
acest gen. Deşi le considera ca fiind corecte din punct 
de vedere teologic, Sfîntul Grigore Palama (1296- 
1359) vedea în tehnicile corporale un lucru secundar, 
util mai ales pentru începători. Pentru el, ca pentru 
toţi marii isihaşti, esenţialul nu constă în controlul 
exterior al sufletului, ci în invocarea lăuntrică şi 
tainică a Domnului Iisus. 

Scriitorii ortodocşi din ultimii o sută cincizeci de 
ani au accentuat în general destul de puţin importanţa 
tehnicilor corporale. Sfatul dat de episcopul Ignatie 
Briancianinov (1807-1867) este caracteristic în acest 
sens: "Sfătuim pe iubiţii noştri fraţi să recurgă la 
ajutorul metodelor corporale numai cînd acestea se 
impun de la sine prin însăşi practica rugăciunii. Mulţi 
dintre fraţi, voind să înveţe această tehnică fără asis- 
tenţa unui duhovnic, şi-au îmbolnăvit plămînii şi n-au 
avut nici un folos. Esenţa problemei constă în unirea 
minţii cu inima în timpul rugăciunii, iar aceasta nu se 
realizează decît prin harul lui Dumnezeu, la vremea 

hotărîtă de Dumnezeu. Tehnica respiraţiei poate fi 
înlocuită cu totul prin rostirea fără grabă a Rugăciunii 
lui Iisus, cu o scurtă pauză la sfîrşitul fiecărei invocări, 
respirînd dulce şi calm într-o concentrare adîncă a 
gîndirii asupra cuvintelor rugăciunii Cu ajutorul acestor 
mijloace putem ajunge uşor la un anumit grad de 
concentrare". 

în ceea ce priveşte rapiditatea rostirii, episcopul 
Ignatie sfătuieşte: "Pentru rostirea cu atenţie şi fără 
grabă a Rugăciunii lui Iisus de o sută de ori, îţi este 
necesar cam o jumătate de oră; unii Părinţi cer chiar 
mai mult timp. Să nu zici Rugăciunea cu grăbire; fă o 
scurtă pauză după fiecare invocare, ajutînd astfel min- 
tea să se concentreze. Rostirea Rugăciunii fără pauză 
împiedică reculegerea minţii. Respiră aşadar cu grijă, 
calm şi liniştit". Pentru începători este preferabil ca 
Rugăciunea să fie rostită puţin mai repede decît 
sfătuieşte aici Sfîntul Ignatie - poate douăzeci de 
minute pentru rostirea Rugăciunii de o sută de ori. 

Anumite asemănări pot fi stabilite între tehnicile 
corporale recomandate de isihaştii bizantini şi cele 
întrebuinţate în practica yoga hindusă sau în sufism. 
Aici ne întrebăm: aceste asemănări sînt ele rezultatul 
unei pure coincidenţe, a unei dezvoltări inde- 
pendente, deşi analoge, în cadrul a două tradiţii 
separate, sau nu ? Iar dacă există o relaţie directă 
între isihasm şi sufism (unele aspecte sînt atît de 
apropiate încît o simplă coincidenţă ar părea exclusă), 
cine a împrumutat de la cine ? 

Avem aici un cîmp fascinant de cercetare, deşi cu 
greu se poate ajunge la o concluzie definitivă. Un 
lucru însă nu trebuie uitat: în afara asemănărilor sînt 
şi deosebiri. O comparaţie cu un fapt asemănător 
dintr-un cu totul alt domeniu ar fi binevenită. Toate 
tablourile sînt încadrate într-o ramă, iar aceasta poate 
avea unele trăsături comune la toate tablourile. 
Totuşi, tablourile pot fi cu totul diferite unele de 
altele. Importanţa o dă tabloul, nu rama. în cazul 
Rugăciunii lui Iisus, tehnicile corporale constituie într- 
un oarecare fel această încadrare în ramă. "Rama" 
Rugăciunii lui Iisus se aseamănă desigur diferitelor 
"rame" necreştine, dar aceasta nu trebuie să ne facă 
insensibili la caracterul unic al tabloului, Ia caracterul 
creştin bine distinct al Rugăciunii. Punctul esenţial în 
Rugăciunea lui Iisus nu-1 constituie actul repetiţiei, 
precum nici poziţia corpului sau felul de a respira, ci 
Persoana către care ne adresăm: Iisus Hristos 
Mîntuitorul, Fiul lui Dumnezeu şi Fiul Măriei, Dum- 
nezeu-Omul. 

Folosirea unei tehnici corporale în cadrul 
Rugăciunii lui Iisus nu trebuie să ne înşele privitor la 
adevăratul caracter al acestei Rugăciuni. Rugăciunea 
lui Iisus nu se reduce la o tehnică care să ne ajute în 
voinţa de a ne concentra. Nu poate fi în nici un caz 
vorba de o "yoga creştină", un fel de "meditaţie 
transcendentală", sau de "mantra creştină 1 , aşa cum 
încearcă unii s-o prezinte. Ea este invocarea Per- 
soanei lui Dumnezeu făcut om, Iisus Hristos, 

Mîntuitorul şi Izbăvitorul lumii. Rugăciunea lui Iisus 
este deci mult mai mult decît o metodă sau o tehnică 
izolată. Ea poate fi trăită numai într-un anume con- 
text; separată de acest context, Rugăciunea lui Iisus 
îşi pierde semnificaţia proprie. 

Contextul Rugăciunii lui Iisus este înainte de toate 
un context de credinţă. Invocarea Numelui lui Iisus 
presupune că cel ce se roagă crede în Iisus Hristos ca 
Fiu al lui Dumnezeu şi Mîntuitor. în mulţi dintre noi 
această credinţă este probabil nesigură şi oscilantă; 
poate că ea coexistă cu îndoială. Sîntem adesea 
nevoiţi să strigăm ca tatăl din Evanghelie: "Cred 
Doamne, ajută necredinţei mele" (Marcu 9,24). Dar cel 
puţin să avem dorinţa de a crede; cel puţin să avem, 
în mijlocul tuturor incertitudinilor, o scînteie de iubire 
pentru acest Iisus pe care-1 cunoaştem atît de puţin. 

Contextul Rugăciunii lui Iisus este în al doilea rînd 
un context de comuniune. Nu invocăm Numele lui 
Iisus ca indivizi separaţi unii de alţii, încredinţîndu-ne 
numai propriilor noastre puteri interioare, ci în 
calitate de membri ai comunităţii eclesiale. Sfinţii 
Barsanufie, Grigore Sinaitul sau Teofan Zăvorîtul 
recomandau practica Rugăciunii lui Iisus numai 
membrilor botezaţi ai Bisericii, numai participanţilor 
activi la viaţa sacramentală a Bisericii prin Mărturisire 
Şi prin împărtăşirea cu Sfintele Taine. Ei n-au con- 
siderat niciodată practica Rugăciunii lui Iisus ca un 
înlocuitor al Sfintelor Taine; cel care era sfătuit să 
invoce Numele lui Iisus era evident un membru prac- 

ticant şi participant la comuniunea Bisericii. 

Totuşi, în vremea noastră, cînd observăm pe de o 
parte o anumită criză eclesială, iar pe de altă parte o 
dorinţă de a cunoaşte adevărul, mulţi practică 
Rugăciunea lui Iisus fără să fie membri practicanţi ai 
vreunei Biserici, fără să aibă o credinţă clară în Iisus 
Hristos. Să-i condamnăm? Să-i împiedicăm? Dacă 
sînt sinceri în căutarea izvorului vieţii să nu-i con- 
damnăm. Iisus nu condamnă pe nimeni, în afară de 
ipocriţi. Cu toată smerenia însă şi cu toată conştiinţa 
puţinătăţii propriei noastre credinţe, situaţia unor 
astfel de persoane trebuie considerată totuşi ca o 
anomalie. 



IX.Sfîrşitul călătoriei 



Scopul invocării Numelui lui Iisus, ca de altfel a 
oricărei rugăciuni creştine, este identificarea 
rugăciunii noastre cu rugăciunea pe care Iisus, marele 
Preot, o înalţă în noi către Dumnezeu Tatăl; este 
identificarea vieţii noastre cu viaţa Sa, suflul nostru 
unindu-se Suflului Dumnezeiesc ce susţine universul. 
Obiectivul final poate fi descris şi prin expresia patris- 
tică de "îndumnezeire" . "Numele lui Iisus, ce 
sălăşluieşte în inimă, conferă omului puterea îndum- 
nezeirii", zice Părintele Serghie Bulgakov. 42 "Dum- 
nezeu s-a făcut om, zice Sfîntul Atanasie, pentru ca 
omul să devină dumnezeu".** Cel ce este Dumnezeu 

prin însăşi natura Sa şi-a asumat în sine omenirea 
pentru ca noi, oamenii, să putem participa, prin har, 
la dumnezeirea Sa, devenind, după cuvîntul Sfmtului 
Apostol Petru "părtaşi la natura dumnezeiască" (II 
Petru 1,4). Rugăciunea lui Iisus, adresată Cuvântului 
întrupat, este un mijloc de realizare în noi a tainei 
îndumnezeirii prin care ajungem la adevărata 
asemănare cu Dumnezeu. 

Rugăciunea lui Iisus, unindu-se cu Dumnezeu, ne 
ajută să participăm la taina perihorezei de iubire a 
celor Trei Persoane ale Sfintei Treimi. Cu atît mai 
mult Rugăciunea devine o parte din noi înşine, cu atît 
pătrundem mai adînc în mişcarea de iubire trăită de 
Tatăl, de Fiul şi de Duhul Sfînt. Despre această 
iubire Sfîntul Isaac Şirul afirmă: "Iubirea nu este 
altceva decît "împărăţia" despre care a amintit Dom- 
nul atunci cînd a spus ucenicilor Săi "că nu vor mai 
mînca (Pastele) pînă cînd nu va fi desăvîrşit în 
împărăţia lui Dumnezeu" (Luca 22,16). Această hrană 
pe care o vor mînca împreună nu este altceva decît 
iubirea... Cînd am pătruns în taina iubirii, am pătruns 
în Dumnezeu şi călătoria noastră s-a terminat; sîntem 
astfel ajunşi în insula de dincolo de lume, în împărăţia 
Tatălui şi a Fiului şi a Sfmtului Duh, cărora se cuvine 
slava şi puterea în veci". U 

In tradiţia isihastă, taina îndumnezeirii este trăită 
cel mai adesea în forma unei viziuni de lumină. 
Această lumină percepută de sfinţi în rugăciune nu 
este nici lumina simbolică a minţii, nici lumina 

materială, sesizată de simţuri, adică lumina creată. 
Această lumină nu este altceva decît lumina necreată 
a dumnezeirii ce izvora din Hristos la Schimbarea Sa 
la Faţă pe Muntele Taborului, lumină ce va străluci 
asupra lumii întregi la cea de-a doua Venire a Sa. 
Descriind viziunea Sfintului Pavel, "răpit... pînă ia al 
treilea cef (II Cor.12,2-4), Sfîntul Grigore Palama 
vorbeşte în aceşti termeni despre lumina dum- 
nezeiască: "Pavel "vede o lumină care nu are sfirşit 
nici în sus, nici in jos, nici în părţf) este o lumină ce 
străluceşte asemenea unui soare infinit mai luminos şi 
mai mare decît universul; iar în mijloc se găseşte \el 
însuşi cu totul transformat în ochi (contemplativ)" i 

Aceasta este viziunea slavei de care sîntem învred- 
niciţi prin invocarea Numelui, Rugăciunea lui Iisus 
pătrunzînd fiecare părticică a vieţii noastre de 
strălucirea Schimbării la Faţă. 

Rostirea neîncetată a Rugăciunii lui Iisus are două 
efecte asupra autorului anonim al "Povestirilor unui 
pelerin rus" : 

a) transformarea relaţiei sale cu făptura materială 
ce-1 înconjoară; toate lucrurile devin transparente, 
devin taină a prezenţei lui Dumnezeu; 

"Rugîndu-mă din inimă, totul în jur îmi părea 
minunat si plin de slavă. Arborii, iarba, păsările, 
pămîntul, aerul, lumina păreau să-mi zică că totul se 
datorează omului; că toate lucrurile sînt martorii iubirii 
lui Dumnezeu pentru om; că totul arată iubirea lui 
Dumnezeu şi-i înalţă cînt de laudă. Am înţeles deci ceea 

Dumnezeu şi-i înalţă cînt de laudă. Am înţeles deci ceea 
ce Filocalia numeşte "cunoaşterea vorbirii (tainice) a 
tuturor creaturilor (despre Dumnezeu)"... Am simţit 
atunci o iubire arzătoare pentru Iisus Hristos şi pentru 
toate făpturile lui Dumnezeu"! 

în acelaşi sens, Părintele Serghie Bulgakov spunea: 
"Strălucind prin inimă, lumina Numelui lui Iisus 
luminează tot universuP. 

b) transfigurarea relaţiei pelerinului cu ceilalţi 
oameni; 

"Am început din nou să călătoresc. Acum însă nu 
mai mergeam ca înainte, plini de frămîntare. Invocarea 
Numelui lui Iisus mă umplea de bucurie. Toată lumea 

era bună pentru mine, toţi mă iubeau... Dacă cineva 
îmi făcea vreun rău, îmi ziceam: "Cît de dulce e 
Rugăciunea lui Iisus!" Rana şi mînia dispăreau, iar eu 
uitam totur. 48 

"întrucît aţi făcut unuia dintr-aceşti fraţi ai Mei, prea 
mici, Mie Mi~aţi făcut" (Matei 25,40), zice Hristos. 
Rugăciunea lui Iisus ne ajută să-L vedem pe Hristos 
în tot omul şi tot omul în Hristos. 

In concluzie, Rugăciunea lui Iisus nu este o fugă de 
lume sau o negare a acesteia, ci, dimpotrivă, o slujire 
intensă a lumii. Ea nu desconsideră creaţia lui Dum- 
nezeu, ci o reaşează în lumina valorii supreme, în 
Dumnezeu: 

"Putem aşeza Numele lui Iisus asupra oamenilor, 
asupra cărţilor, asupra florilor, asupra a tot ceea ce 
mtUnim, vedem şigîndim. Numele lui Iisus poate deveni 

cunse a tuturor şi a fiecăruia, imprimînd amprenta 
divină asupra lumii Am putea vorbi aici de taina 
preoţiei împărăteşti a tuturor credincioşilor. în unire cu 
Marele Preot, implorăm cu toţi Duhul Sfînt; trans- 
formăm rugăciunea în taină (a Împărăţiei Cerurilor)". 49 
Rugăciunea înseamnă acţiune eficientă; cel ce se 
roagă primeşte o mare putere. Acest lucru se poate 
afirma pentru orice rugăciune, dar mai ales pentru 
Rugăciunea lui Iisus. Practicată în mod special de 
monahi şi monahii , această rugăciune poate fi ros- 
tită cu mare folos şi de laicii de toate categoriile; 
căsătoriţi sau nu, medici şi psihiatri, muncitori, 
profesori sau şoferi de autobuz. Invocarea Numelui 
lui Iisus cu atenţie dă fiecăruia mai multă putere în 
îndeplinirea sarcinilor sale; ea nu separă pe oameni 
între ei, ci-i uneşte puternic, aşa cum nimic altceva 
n-ar putea face, sensibilizîndu-i pe "unii la neliniştea 
şi frămîntările celorlalţi. Rugăciunea lui Iisus face din 
fiecare "un om pentru ceilalţi", un instrument viu al 
participării la pacea lui Dumnezeu, un centru dinamic 
de împăcare. 

Sfîntul Grigorle Slnaitul 



Despre cele două feluri 

ale rugăciunii 



Sînt două feluri ale unirii, mai bine zis cîte o intrare 
din fiecare parte la rugăciunea minţii, care se 
lucrează prin Duhul în inimă. Sau mintea o ia înain- 
tea ei, lipindu-se acolo de Domnul (I Cor.6,17), cum 
zice Scriptura, sau mişcîndu-se mai întîi lucrarea în 
chip treptat atrage mintea în locul veseliei şi o leagă 
de chemarea Domnului Iisus şi în unirea cu EL Căci 
deşi Duhul lucrează deosebit în fiecare, precum 
voieşte, cum zice Apostolul (I Cor.12,11), dar o dată 
premerge una, altă dată alta, în cele două feluri 
pomenite mai înainte. 

Uneori lucrarea se iveşte în inimă, se înţelege, 
după împuţinarea patimilor, prin chemarea continuă 
a lui Iisus Hristos, care face să se arate căldura 
dumnezeiască; căci Dumnezeul nostru este foc ce 
mistuie patimile, cum zice Scriptura (Deut.4,24). Al- 
teori Duhul atrage mintea la sine, strîngînd-o în 
adîncul inimii şi oprind-o de la împrăştierea 

obişnuită. Atunci mintea nu mai e dusă din Ierusalim 
în robie la asirieni, ci-şi mută locuinţa din Babilon în 
Sion, la loc mai înalt. Atunci poate zice şi ea cu 
proorocul: "Tie se cuvine cîntare, în Sion, şi Tie se va 
da rugăciune în Ierusalim" (Ps.4,2); sau iarăşi: "Cînd 
a întors Domnul robia Sionuluf\?s. 125,1); sau iarăşi: 
n Bucura-se-va Iacob şi veseli-se-va Israel." (Ps. 52,7); 
adică mintea văzătoare şi lucrătoare, care cu Dum- 
nezeu, prin lucrare, biruie patimile şi-L vede pe El 
prin contemplaţie, pe cît îi este cu putinţă. Mintea 
aceasta , chemată atunci ca la o masă prea 
îmbelşugată, cîntă, veselindu-se într-o desfătare dum- 
nezeiască: " Gătit-ai înaintea mea masă, împotriva 
celor ce mă necăjesc" (Ts.20,5), adică împotriva 

dracilor şi a patimilor. 



Cum trebuie să fie făcută rugăciunea? 

"Dimineaţa să semeni sămînţa ta", zice Solomon, 
adică sămînţa rugăciunii. "Iar seara să nu înceteze 
mîna ta" (Eccl.11,6), ca nu cumva să fie o vreme care 
să despartă rugăciunea ta continuă şi să nimereşti 
ceasul în care să fie auzită. Fiindcă nu cunoşti, zice, 
care va ajunge la ţintă, aceasta sau aceea. Şezînd deci 
de dimineaţă pe un scaun ca de-o palmă, adună-ţi 
mintea din partea conducătoare, în inimă, şi ţine-o 
în ea. Aplecîndu-te apoi cu încordare, ca să simţi 
durere în piept, în umeri şi în grumaz, strigă stăruitor 

cu mintea, sau cu sufletul: "Doamne Iisuse Hristoase, 
mUuieşte-măt\ Pe urmă, pentru îngustimea, os- 
teneala şi greutatea lucrului, ca unul ce e făcut con- 
tinuu, (fiindcă cele trei cuvinte nu sînt o mîncare care 
să se poată mînca continuu, iar "cei ce Mă mănîncă 
pe Mine vor flămînzi înc& (înţel.Sir.29,21), mută-ţi 
mintea la cealaltă jumătate şi zi : "Fiul lui Dumnezeu, 
miluieşte-mă!". Dar zi mult fiecare jumătate, căci nu 
trebuie să le schimbi necontenit, din lene, fiindcă 
plantele ce se răsădesc continuu nu prind rădăcină. 
Infrînează-ţi şi mişcarea plămînilor, ca să nu răsufli 
în voie, căci suflarea plămînilor, care porneşte de la 
inimă, întunecă mintea şi risipeşte cugetarea, răpin- 
d-o de acolo. Ca urmare, sau o predă roabă uitării, 
sau o face să judece unele în locul altora, 
îndreptîndu-se, fără să simtă, spre cele ce nu trebuie. 
Iar de vezi ivindu-se sau luînd chip în mintea ta 
necurăţiile duhurilor sau ale gîndurilor, să nu te 
sperii. Chiar dacă ţi se arată înţelesuri bune ale 
lucrurilor, nu le băga în seamă. Ci înfrînîndu-ţi 
răsuflarea, pe cît e cu putinţă, şi încuind mintea în 
inimă şi săvîrşind neîncetat şi stăruitor chemarea 
Domnului Iisus, să le arzi şi să le opreşti pe acestea, 
iar pe ei să-i biciuieşti în chip nevăzut prin dum- 
nezeiescul nume. Căci zice Scărarul: "Biciuieşte pe 
vrăjmaşi cu numele lui Iisus, fiindcă nu e armă mai 
puternică decît aceasta, în cer şi pe pămînt" 

Despre felul cum trebuie ţinută mintea 

Află că nimeni nu poate de la sine să ţină mintea, 
de nu va fi ţinută de Duhul. Căci este nestatornică, 
nu de la fire, pentru că e pururea în mişcare, ci 
fiindcă şi-a însuşit obişnuinţa împrăştierii prin nepur- 
tare de grijă, deprinzîndu-se de la început cu aceasta. 
Căci prin călcarea poruncilor Celui ce ne-a născut pe 
noi a doua oară, ne-am despărţit de Dumnezeu, 
pierzînd simţirea înţelegătoare a Lui şi unirea cu El 
întru simţire. Alunecînd mintea de acolo şi 
despărţindu-se de Dumnezeu, e purtată în toate 
părţile ca o roabă. Ea nu mai poate să se oprească 
altfel, decît numai dacă se supune lui Dumnezeu şi 
e oprită de El şi se uneşte cu El cu veselie, rugîndu-se 
Lui neîncetat şi stăruitor, mărturisindu-i Lui, în 
fiecare zi, în chip înţelegător toate cîte am greşit; 
atunci El iartă îndată toate celor ce I se roagă cu 
smerenie şi cu zdrobire de inimă şi cheamă pururea 
numele Lui cel sfînt. Căci zie: "Mărturisiţi-vă Dom- 
nului şi chemaţi numele cel sfînt al Lui 1 ' (Ps.104,7). 
Răsuflarea cu gura strînsă ţine mintea , dar numai în 
parte şi iarăşi se împrăştie. Dar cînd vine lucrarea 
rugăciunii, ea ţine cu adevărat mintea la sine şi o 
veseleşte şi o liberează din robie. Se întîmplă uneori 
însă, că mintea se roagă şi stă în inimă, dar cugetarea 
rătăceşte şi se îndeletniceşte cu altele. Aceasta nu se 
supune nimănui, decît numai celor desăvîrşiţi în 
Duhul Sfînt, care au ajuns la neîmprăstierea în Hris- 

tos Iisus. 



Despre alungarea gîndurilor 



Nici un începător nu poate alunga vreodată vreun 
gînd, dacă nu-1 alungă Dumnezeu. Căci numai cei 
puternici pot război şi alunga gîndurile. Dar şi aceştia 
nu de la ei alungă gîndurile, ci împreună cu Dum- 
nezeu poartă războiul împotriva lor, ca unii ce au 
îmbrăcat toate armele Lui. 

Iar tu, venind gîndurile, cheamă pe Domnul Iisus, 
des şi cu stăruinţă şi vor fugi. Căci nerăbdînd căldura 
inimii izvorîtă din rugăciune, fug ca arse de foc. "Bate 
pe cei ce te războiesc cu numele lui Iisus", zice 
Scărarul, fiindcă Dumnezeul nostru este foc ce mis- 
tuie toată răutatea (Deut.4,24). Domnul cel grabnic 
la ajutor "va face îndată dreptate celor ce strigă din tot 
sufletul către El, ziua şi noaptea ."(Luca 8,7)... 

(Sfîntul Grigorie Sinaitul, Despre liniştire şi despre cele 
două feluri ale rugăciuni, Filocalia VII, Bucureşti, 1977, 

pag. 171-173,187-189). 



Sfîntul Grlgorle Palama 



Despre rugăciune 



Cei ce se roagă cu mintea cu adevărat trebuie să 
fie nepătimaşi şi să fi lepădat legătura cu lucrurile 
aflate la mijloc, (între ei şi Dumnezeu), căci numai 
aşa pot ajunge la rugăciunea netulburată; iar cei ce 
n-au ajuns la această măsură (a nepătimirii), dar se 
silesc spre ea, trebuie să treacă peste împătimirea de 
plăcere (dulcea împătimire), ca să se elibereze cu 
totul de împătimire. Dar pentru aceasta trebuie să 
facă moartă cu totul pornirea păcătoasă a trupului, 
care constă din izbăvirea de împătimire, iar gîndul 
să-1 aibă mai tare ca mişcările rele ale patimilor din 
lumea cugetării, ceea ce înseamnă depăşirea 
împătimirii de plăcere. Iar dacă e aşa, precum şi este, 
pînă ce ne stăpîneşte împătimirea nu putem gusta 
rugăciunea minţii nici măcar cu cuvîntul de pe vîrful 
buzelor, şi avem nevoie să simţim prin simţul 
pipăitului numaidecît durerea postului, a privegherii 
şi a altora ca acestea, dacă vrem să ne îngrijim de 
rugăciune. Căci numai prin ea se mortifică pornirea 

păcătoasă a trupului şi gîndurile care mişcă patimile 
animalice se fac mai cumpătate şi mai slabe. Ba nu 
numai atîta, ci aceasta aduce şi începutul sfinţitei 
străpungeri a inimii, prin care se şterg şi întinăciunile 
necurate de mai înainte şi care face pe Dumnezeu 
mai presus de toate milostiv şi înduplecat de 
rugăciune. Căci "inima zdrobită Dumnezeu nu o va 
w/gÎM n (Ps.50,19), după David, iar după Teologul 
Grigorie "de nimic nu are Dumnezeu mai multă grijă 
ca de greaua pătimire". De aceea şi Domnul a învăţat 
în Evanghelii că "mult poate rugăciunea însoţită de 
post" (Marcu 9, 29, Matei 17,21.) 

(Sf.Grigorie Palama, Cuvinte pentru cei ce se liniştesc cu 
evlavie. Al doilea din cele din urmă\Despre rugăciune, Filocalia, 
VII, Bucureşti, 1977, pag.228-229). 



Sfîntul Grigorie Palama 



Despre rugăciunea 

neîncetată 

De aceea şi Sfîntul Pavel, care a ştiut mai bine 
decît noi folosul cel mare pe care-1 aduce rugăciunea, 
ne-a îndemnat să ne rugăm neîncetat (1 Tes.5,17). 
N-a voit el să sfătuiască niciodată vreun lucru greu 
şi cu neputinţă, pe care nu l-am fi putut împlini, căci 
atunci ne-am fi arătat ca neascultători şi călcători ai 
poruncii lui şi drept urmare vrednici de osîndă. Ci 
scopul Apostolului, care a zis să ne rugăm neîncetat, 
a fost ca să ne rugăm cu mintea noastră, ceea ce este 
cu putinţă să facem totdeauna. Căci şi cînd facem un 
lucru de rnînă şi cînd ne plimbăm şi cînd şedem şi 
cînd mîncăm şi cînd bem, totdeauna putem să ne 
rugăm cu mintea noastră şi să facem rugăciunea 
minţii bine plăcută lui Dumnezeu şi adevărată. Cu 
trupul putem să lucrăm şi cu sufletul să ne rugăm. 
Omul din afară poate să împlinească orice slujbă cu 
trupul şi omul dinăuntru poate să fie dăruit slujirii lui 
Dumnezeu şi să nu lipsească niciodată de la lucrul 

cel duhovnicesc al rugăciunii cu mintea. Căci aşa ne 
porunceşte Dumnezeu-Omul Iisus în Sfînta Evan- 
ghelie, zicînd: "Iar tu cînd te rogi, intră în cămara ta 
şi închizînd uşa ta, roagă-te Tatălui tău întru ascuns" 
(Matei 6,4). Cămara sufletului este trupul. Uşile 
fiinţei noastre sînt cele cinci simţuri. Sufletul intră 
în cămara lui, cînd mintea nu umblă de colo pînă 
colo în lucrurile lumii, ci stăruieşte în inima noastră. 
Şi simţurile noastre le închidem şi rămîn asigurate, 
cînd nu le lăsăm să se alipească de lucrurile supuse 
lor şi arătate. în felul acesta mintea rămîne liberă 
de orice împătimire lumească şi se uneşte prin 
rugăciunea ascunsă a minţii cu Dumnezeu Tatăl 
nostru. Şi atunci zice: "Tatăl tău cel ce vede întru 
ascuns, îţi va da ţie la arătare" (Matei 6,6). 

Dumnezeu, cunoscătorul celor ascunse, vede 
rugăciunea minţii tale şi o răsplăteşte cu daruri 
arătate şi mari. Pentru că aceasta este rugăciunea 
adevărată şi desăvîrşită şi ea umple sufletul de harul 
dumnezeiesc şi de darurile (harismele) duhovniceşti. 
Căci cu cîf închizi mirul mai mult în vas, cu atît vasul 
răspîndeşte mai multă mireasmă. Aşa e şi cu 
rugăciunea: cu cît o întipăreşti mai mult în inima ta, 
cu atît o umple mai mult de harul dumnezeiesc. 
Fericiţi şi norocoşi sînt cei ce se obişnuiesc cu acest 
lucru ceresc, căci cu* el biruiesc orice ispită de la 
dracii cei răi, precum şi David a biruit pe îngîmfatul 
Goliat (1 Imp.17,51). Cu ea sting poftele fără 

rînduială ale trupului, precum şi cei trei tineri au stins 
văpaia cuptorului (Dan.7,25- 26). Cu această lucrare 
a rugăciunii minţii îmblînzesc patimile, precum şi 
Daniel a îmblînzit leii sălbatici (Dan.6,18 urm.). Cu 
ea coboară rouă Sfîntului Duh în inima lor, precum 
a coborît Ilie ploaia în Cârmei (3 Imp. 18,45). 

Această rugăciune a minţii este cea care urcă pînă 
la tronul lui Dumnezeu şi se păstrează în cupe de 
aur ca să fie tămîiat cu ea Domnul, precum zice Ioan 
Cuvîntătorul de Dumnezeu în Apocalipsă: "Şi 
douăzeci si patru de bătrîni au căzut înaintea Mielului, 
avînd fiecare alăute şi cupe de aur pline de tămîie, care 
sînt rugăciunile Sfinţilor"(Apoc.5,7). Această 
rugăciune a minţii este o lumină care luminează 
totodeauna sufletul omului şi aprinde inima lui cu 
flăcările iubirii lui Dumnezeu. Ea este o verigă care 
ţine uniţi şi împreunaţi pe Dumnezeu şi omul. O, har 
neasemănat al rugăciunii minţii! Ea face pe om să 
fie totdeauna în convorbire cu Dumnezeu. O, lucrare 
cu adevărat minunată şi deosebită! Să fii deodată cu 
oamenii trupeşti şi să te afli cu Dumnezeu în chip 
înţelegător. îngerii nu au glas material, ci cu mintea 
lor aduc lui Dumnezeu doxologia neîncetată. Aceasta 
este lucrarea lor. Ei îi este închinată toată fiinţa lor. 

Deci şi tu, frate, cînd intri în cămara ta şi închizi 
uşa, sau cînd mintea ta nu sare de colo pînă colo, ci 
intră în inima ta şi simţurile tale sînt întărite, şi nu 
sînt pironite de lucrurile lumii acesteia, şi pe lîngă 

aceasta te rogi totdeauna cu mintea ta, te faci 
asemenea cu sfinţii îngeri; şi Tatăl tău, care vede 
rugăciunea ta tainică, pe care o aduci în ascunsul 
inimii tale, te va răsplăti cu mari daruri (harisme) 
întru arătare. Şi ce bun mai mare şi mai bogat poţi 
să afli decît acesta, de a te afla, cum am spus, 
împreună cu Dumnezeu în chip înţelegător şi de a fi 
în convorbire neîncetată cu El? Căci fără El nu 
poate să fie vreodată vreun om fericit nici aici, nici 
în cealaltă viaţă. 

Drept aceea, frate, oricine ai fi, cînd iei în mîinile 
tale cartea aceasta şi, citind-o, vei cerca folosul ei în 
sufletul tău, te rog cu căldură, adu-ţi aminte să faci 
şi o rugăciune către Dumnezeu, cu un "Doamne 
miluieşte", pentru păcătosul suflet al aceluia care s-a 
ostenit cu această carte şi al aceluia care a cheltuit 
ca să o tipărească. Căci aceştia au mare nevoie de 
rugăciunea ta, ca să afle mila dumnezeiască pentru 
sufletul lor şi tu pentru al tău. Fie, fie ! 

(Din viaţa Sftntului Grigorie, Arhiepiscopul Salonicului, 

Filocalia, VIII, Bucureşti, 1979, pag. 550-552.) 



Nichifor din singurătate 



Despre rugăciunea inimii 

Ştii că răsuflarea pe care o răsuflăm este aerul 
acesta. Şi îl respirăm nu pentru altceva, ci pentru 
inimă, căci ea este o pricină a vieţii şi a căldurii 
trupului. Deci inima trage aerul ca să-şi împingă 
căldura ei afară prin expirare, iar ei să-şi procure o 
temperatură bună. Iar pricinuitorul acestei lucrări, 
sau mai bine zis slujitor al ei, este plămînul, care fiind 
zidit de Făcător fără desime, ca nişte foi, primeşte şi 
scoate uşor conţinutul lui. Astfel inima, trăgînd prin 
aerul respirat răcoarea la sine şi împingînd de la sine 
căldura, păzeşte fără abatere rînduiala pentru care a 
fost zidită spre susţinerea vieţii. Tu deci şezînd şi 
adunîndu-ţi mintea, împinge-o şi sileşte-o pe calea 
nărilor pe care intră aerul în inimă, să coboare 
împreună cu aerul inspirat în inimă. Şi intrînd acolo, 
nu-ţi vor mai fi fără veselie şi fără bucurie cele de 
după aceea. Şi precum un bărbat oarecare fiind 
călătorit de la casa sa, cînd se întoarce nu mai ştie 
ce să facă de bucurie că s-a învrednicit să se 
întîlnească cu copiii şi cu nevasta, aşa şi mintea cînd 

se întîlneşte cu sufletul se umple de o bucurie şi 
veselie de negrăit. Drept aceea, frate, obişnuieşte-ţi 
mintea să nu iasă degrabă de acolo. Căci la început 
e nepăsătoare poate, din pricina închiderii înăuntru 
şi a strîmtorării. Dar după ce se obişnuieşte, nu-i mai 
plac rătăcirile pe afară. Căci "împărăţia cerurilor este 
înăuntrul nostru" (Luca 17,21). Pe aceasta privind-o 
acolo şi cerînd-o prin rugăciune curată, toate cele din 
afară le socoteşte urîte şi neplăcute. 

Dacă deci, cum s-a zis, poţi intra de la prima 
încercare în locul inimii pe care ţi l-am arătat, 
mulţumeşte lui Dumnezeu, şi slăveşte-L şi saltă şi te 
tine de lucrarea aceasta pururea. Iar ea te va învăţa 
pe tine cele ce nu le ştii. Dar trebuie să ştii şi aceasta 
că, ajungînd mintea acolo, nu trebuie să tacă şi să 
stea după aceea degeaba. Ci să aibă ca lucru şi 
îndeletnicire neîncetată rugăciunea: "Doamne Iisuse 
Hristoase, Fiul lui Dumnezeu, miluieşte-mă"! Să nu 
mai contenească niciodată din aceasta. Căci aceasta, 
ţinînd mintea neîmprăştiată, o face să nu poată fi 
prinsă şi atinsă de momelile vrăjmaşului şi o ridică la 
dragostea şi dorul dumnezeiesc în fiecare zi. 

Iar dacă, ostenindu-te mult, o frate, nu poţi totuşi 
intra în părţile inimii, precum ţi-am arătat, fă ceea 
ce-ţi spun şi cu ajutorul lui Dumnezeu vei afla ceea 
ce cauţi. Ştii că partea cugetătoare a fiecărui om este 
în piept, căci înlăuntrul pieptului, tăcînd noi cu 
buzele, vorbim, ne sfătuim cu noi înşine, dăm rînd 

rugăciunilor, psalmilor şi altora. Dă-i deci acestei 
cugetări, depărtînd de la ea orice gînd - şi aceasta o 
poţi dacă vrei - dă-i deci pe: "Doamne Iisuse Hris- 
toase, Fiul lui Dumnezeu, miluieşte-mă!" şi sileşte-te 
ca în loc de orice alt gînd să strigi pururea în lăuntru 
aceste cuvinte. Iar ţinînd aceasta mai multă vreme, 
ţi se va deschide prin aceasta şi intrarea inimii, 
precum ţi-am scris, fără nici o îndoială, cum am 
cunoscut şi noi prin cercare. Şi îţi va veni, împreună 
cu luarea- aminte mult dorită şi plăcută, şi toată ceata 
virtuţilor, dragostea, bucuria, pacea şi celelalte, prin 
care vei dobîndi cererile tale în Hristos Iisus, Domnul 
nostru, Căruia, împreună cu Tatăl şi cu Duhul Sfînt 
I se cuvine slava, stăpînirea, cinstea şi închinăciunea, 
acum şi pururea şi în vecii vecilor. Amin. 

(Cuvînt plin de mult folos despre rugăciune, trezvie §i paza 
inimii, al lui Nichifor din singurătate, Filocalia, voi. VII, 
Bucureşti , 1977, p.26-32.) 



Sfîntul SImeon Noul Teolog 



Despre al treilea fel de 

rugăciune 

Deci tu, de voieşti să începi această lucrare 
născătoare de lumină şi plină de farmec, fa începutul 
de aici: după ascultarea cu de-amănuntul, pe care am 
zugrăvit-o mai înainte, trebuie să Ie faci toate cu 
conştiinţă. Căci fără ascultare, nu există nici 
conştiinţă curată. Iar conştiinţa aceasta trebuie să o 
păzeşti întîi faţă de Dumnezeu, apoi faţă de părintele 
tău duhovnicesc şi în al treilea rînd faţă de oameni 
şi de lucruri. Faţă de Dumnezeu trebuie să-ţi păzeşti 
conştiinţa curată, ca toate cîte Ie ştii că nu slujesc Lui, 
să nu le faci; faţă de Părintele tău, ca să le faci toate 
cîte ţi le spune potrivit scopului ce-1 urmăreşte, 
neadăugînd şi netăind nimic; faţă de oameni trebuie 
să-ţi păzeşti conştiinţa, ca cele ce tu le urăşti, altuia 
să nu Ie faci; iar faţă de lucruri trebuie să te fereşti 
de trecerea măsurii în tot ce faci: în mîncare, în 
băutură şi în îmbrăcăminte. Simplu grăind, toate să 
le faci ca în faţa lui Dumnezeu, ca să nu fii mustrat 

în vreo privinţă de conştiinţă. 

înainte de toate însă trebuie să-ţi cîştigi trei lucruri 
şi aşa să porneşti spre ţinta căutată: lipsa de griji în 
privinţa lucrurilor neîndreptăţite şi îndreptăţite, adică 
moartea faţă de toate; conştiinţa curată păzindu-te 
neosîndit de conştiinţa proprie; şi neîmpătimirea, 
nelăsîndu-te atras de nimic din ce-i al veacului acesta, 
sau al trupului. 

Apoi şezînd într-o chilie liniştită şi într-un colţ 
retras, ia aminte să faci ceea ce-ţi spun: închide uşa 
şi ridică-ţi mintea de la tot ce e deşert sau vremelnic. 
Apoi întoarce-ţi partea de jos a obrazului tău, sau 
barba ta spre pieptul tău, ca să iei aminte, cu mintea 
ta şi cu ochii tăi sensibili la tine însuţi. Şi ţine puţin 
şi respirarea ta, ca să ţii şi mintea şi să afli locul unde 
este inima ta şi acolo să fie în întregime şi mintea ta. 
La început vei afla un întuneric şi o grosime de 
nestrăbătut. Dar stăruind şi făcînd acest lucru ziua şi 
noaptea vei afla o minune, o bucurie nesfîrşită. Căci 
îndată ce află mintea locul inimii, vede ceea ce nu 
crede. Vede văzduhul ce se află în mijlocul inimii şi 
se vede pe sine în întregime luminoasă şi plină de 
puterea de deosebire. Şi de aci înainte, îndată ce 
mijeşte un gînd, încă înainte de a alcătui şi de a lua 
chip îl izgoneşte cu chemarea lui Iisus Hristos şi-1 face 
să se mistuie. De acum mintea, în ciuda ei pe draci, 
ridică împotriva lor mînia cea după fire şi îi loveşte, 
izgonind pe aceşti vrăjmaşi cunoscuţi cu mintea (in- 

teligibili-spirituali) . Celelalte le vei învăţa, cu ajutorul 
lui Dumnezeu, prin păzirea minţii, ţinînd pe Bsus în 
inimă. Căci şezi, zice, în chilia ta şi aceasta te va 
învăţa pe tine toate. 

(Sfîntul Simeon Noul Teolog Metoda sfintei rugăciuni 
Si atenţiuni, Filocalia, voi. VIII, Bucureşti, 1979, p.532- 
533, 535-537.) 






Cuviosul Vas! le de la Poiana Mărului 



Despre paza minţii 

Dar cum putem păzi mintea? Urmînd-o în simţirea 
celor din afară, sau adunînd-o din ele, care o risipesc 
prin ele, cînd caută spre lucrurile supuse simţurilor? 
Văzul privind cele frumoase, sau necuvenite, auzul 
auzind cele netede sau colţuroase, mirosul mirosind 
cele bine sau rău mirositoare, gustul gustînd cele 
dulci sau amare, pipăitul pipăind cele moi sau tari, 
pornesc şi aleargă după ele ca după frunzele purtate 
de vînt, iar mintea, amestecîndu-se cu ele, cugetă la 
lucrările lor. Este cu putinţă a scăpa astfel de 
gîndurile cele de-a dreapta, sau de-a stînga? 
Nicidecum şi niciodată. Deci dacă simţurile din afară 
nu pot opri mintea de la gînduri, trebuie ca mintea 
să fugă din simţuri în vremea rugăciunii, înăuntru în 
inimă, şi să stea acolo surdă şi mută la toate gîndurile. 
Căci de se goleşte cineva nu numai de vedere, de 
auzire şi de vorbire, dobîndeşte oarecare linişte de 
patimi şi de gîndurile cele rele. Dar cu mult mai mult 
se va îndulci de odihna de gîndurile cele rele şi va 

gusta bucuria cea duhovnicească, care se pricinuieşte 

prin rugăciunea minţii şi prin luarea aminte, cînd va 

depărta mintea şi de la cele cinci simţuri din afară şi 

o va încuia în cămara cea dinăuntru şi firească, sau 

în pustie. Căci precum sabia cea cu două tăişuri, ori 

încotro o vei întoarce, taie cu ascuţişul ei cele ce se 

nimeresc în preajma ei, tot aşa lucrează şi rugăciunea 

lui Iisus: uneori fiind întoarsă spre gândurile cele rele 

şi spre patimi, alteori spre păcat, spre aducerea 

aminte de moarte şi de muncile veşnice. 

Iar de va voi cineva, fără această rugăciune numai 

cu rugăciunea cea cîntată şi cu simţurile cele din 

afară şi cu împotrivirea cea din afară, să surpe 

atacurile vrăjmaşilor şi să se împotrivească oricărei 

patimi, sau gînd viclean, acela va fi biruit degrabă şi 

de multe ori. Căci diavolul aci îl biruieşte pe cel ce i 

se împotriveşte, aci i se supune, făcîndu-se că e biruit 

de împotrivirea aceluia. Prin aceasta îşi bate joc de 

el, făcîndu-1 să se aplece spre slava deşartă şi spre 

neatenţie şi făcîndu-1 să se socotească păstor oilor şi 
învăţător. 



(Cuvtnt înainte sau călăuză „alcătuit din sfintele scrieri... de 
Preacuviosui schimonah Vasile de la Poiana Măruhii,Fi\oca\ia, 
voi. VIII, Bucureşti 1979,p.590-591. 



Ghervasie monahul 

precum de la părintele Iosif s-a primit 

După ce se sună clopoţelul de sculare, îndată să 
te scoli făcînd trei închinăciuni pînă la pămînt. începe 
pentru rugăciune: "Slavă Ţie Dumnezeul nostru...", 
"împărate ceresc...", "Sfinte Dumnezeule..." şi, după 
"Tatăl nostru...", troparele treimice: adică patru 
tropare: "Sculîndu-ne din somn". Apoi: "Veniţi să ne 
închinăm...", de trei ori, şi Psalmul 50: "Milukşte-mă 
Dumnezeule...", "Cred într-unui Dumnezeu...". Apoi: 
"Născătoare de Dumnezeu..", "Botezătorul lui Hris- 
tos..., rugaţi-vă pentru no?\ "Sub milostivirea ta..." apoi 
"Cade-se să te fericim..." şi faci otpustul. Apoi începi 
mărturisirea cuprinzătoare a tuturor păcatelor, apoi: 
"Slăbeşte, lasă...", "Şi pe cei ce ne urăsc..." şi 5o de 
metanii mari, sau pe care le ai de la duhovnicul tău 
părinte. 

După acestea, strînge toate simţurile tale, pleacă-ţi 
capul pe umărul sting. Apoi închide gura ta şi pune 
două degete de la mîna dreaptă la piept în partea 
stingă, mai sus de inimă. Şi tragi o dată răsuflarea pe 
nas încetişor,în adîncul pieptului. Şi acolo zi: 



80 Fragmente filocalice 

"Doamne lisuse Hristoase, Fiul lui Dumnezeu, 
miluieşte-mă" . Şi să nu umbli cu mintea după 
răsuflarea nasului. Ci acolo în adîncul inimii să 
umbrească zicînd prea doritul nume. Nici să-|i 
închipui inima, nici altceva. Şi aşa zici numai un sfert 
de ceas, neîngreunînd mintea, findcă eşti nou 
începător. Apoi mergi la Utrenie şi acolo aflînd un 
locşor, şi pune numitele degete peste dulamă, iar 
acolo capul nu-1 pleca, să nu te priceapă cineva. Şi 
acolo să zici cu mintea un sfert de ceas, iar cu gura 
să nu slăbeşti, o, fră|ioru3 meu. 

Şi după săvîrşirea Utreniei, venind la chilie, citeşte 
icoasele Maicii Domnului şi ce mai ştii. Şi de vei voi, 
dă voie somnului puţin. Şi cum te vei deştepta, îndată 
începi icoasele. Şi iarăşi te rogi cu mintea un sfert de 
ceas. Şi în vremea Proscomidiei iarăşi un sfet de ceas. 
Apoi la ceasul al optulea, iarăşi un sfert de ceas. 
După Pavecerniţă, un sfert de ceas. Apoi mai citeşte 
ce mai ştii şi te culci. Şi aşa, în fiecare zi de cîte cinci 
ori. Insă ascultările cele ale soborului să nu le treci 
cu vederea, chiar de vei scăpa vremile arătate, 
crezînd că în ascultare este mîntuirea. Şi mergînd la 
ascultare, cu tăcerea să te învredniceşti şi cu pros- 
timea (cu simplitatea). Şi aşa tot cîte puţin înveţi 
mintea, neîngreunînd-o. 

(Tipicul sfintei rugăciuni cea cu mintea, precum de la părintele 
Iosif s-a primit. S-a scris la 1810, Filocalia, VOl.VIII, 

Bucureşti, 1979, p.607-609. 



Aceasta este adevărata rugăciune: a 
tăcea şi a asculta vocea fără cuvinte 
a lui Dumneze din adîncul inimii, a 
înceta să lucrezi de unul singur, a 
pătrunde în lucrarea lui Dumnezeu. 

Kallistos Ware 



